Irekia Eusko Jaurlaritza - Gobierno Vasco :: EHAA xedapena 201600109\nAldizkariaren data: 2016-01-13 Aldizkari honetan argitaratua: 2015007\nGaiak: LAGUNTZAK; ENPRESAK; IKERKETA ZIENTIFIKOA; IKERKETA-PROIEKTUAK; BERRIZTAPEN TEKNOLOGIKOA; DEIALDIA\nHurrenkenaren zenbakia: 201600109\n2016/01/19an argitaratutako 2015/12/23ko AGINDUAK zuzendutakoa \nEuskal erakundeek ikerkuntzaren eta berrikuntzaren aldeko apustu tinkoa egin dute denboraren joanean, beti enpresen hobekuntza lehiakorrari eta ongizate ekonomikoaren eta sozialaren sorkuntzari laguntzeko ikuspegiarekin. Halere, asko dira azken hamarkadan esparru honetan izandako aldaketak, eta honek egokitzapen-prozesu bat ekarri du hainbat alorretan eta beharrezko bilakatzen ditu I+Gari laguntza emateko programak.\nEgokitzapen-prozesu jarraitu hori hainbat eratan mamitu da. Batetik, Europatik sustatutako Euskadiko RIS 3 espezializazio adimentsuko estrategia definitu eta ezarri da. Bestetik, Zientzia, Teknologia eta Berrikuntzarako Euskadi 2020 Plana ere abiarazi da; hartan, Zientzia, Teknologia eta Berrikuntzaren Euskal Sarea berrordenatzeko prozesua dago jasota. Prozesu hori bikaintasun-, espezializazio- eta hurbiltasun-ardatzetan oinarrituz sortu da, eta Zientzia, Teknologia eta Berrikuntzaren Euskal Sarearen osaera arautzeari eta eguneratzeari buruzko ekainaren 23ko 109/2015 Dekretuan irudikatu da.\nEra berean, kontuan hartu dira Europako Horizonte 2020 esparru-programaren abiaraztea eta, I+G enpresentzako aurreko laguntza-programen kudeaketan, ebaluazioan eta segimenduan, Ekonomiaren Garapen eta Lehiakortasun Sailak azken urteotan erdietsitako esperientzia.\nFaktore horiek guztiek nabarmendu egiten dute I+G enpresei laguntza emateko programa berri bat diseinatzeko beharrizana. Horregatik, enpresen I+Gari laguntza emateko Hazitek programa berriak bat egiten du Zientzia, Teknologia eta Berrikuntzarako Euskadi 2020 Plan berriarekin –plan horrek koherente izan nahi du Europa mailan ezarritako helburu estrategikoekin; alegia, Europa 2020 Estrategiarekin–; hartara, ezagutzan oinarrituta egongo diren, modu jasangarrian hazteko gai izango diren eta enplegua ikuspegi kuantitatibotik nahiz kualitatibotik hobetzeko gai izango diren ekonomia lehiakorrak eta dinamikoak garatzeko.\nHala, enpresen I+Gari laguntza emateko programa berriaren ikuspegia ezagut daitezkeen arauetan dago oinarriturik. Arau horiek programaren diseinua bideratzen dute, eta loturik daude espero den inpaktuarekin, eskaintzen duten laguntzaren orientazioarekin eta funtzionamendu operatiboarekin.\nEnpresen I+Garen bitartez euskal industria indartzea da programaren azken buruko helburua, euskal ekoizpen-sarearen lehiakortasuna modu erabakigarrian bultzatuz eta inpaktu ekonomiko esanguratsua izateko ahalmena duten emaitzak sorraraziz. Horretarako, Euskal Autonomia Erkidegoko espezializazio estrategikoko esparruei eta merkatutik hurbilen dauden I+Garen faseei laguntza kontzentratua eman behar zaie. Horrek guztiak lan- eta lankidetza-dinamika eraginkorrak ditu euskarri, produktu, prozesu eta zerbitzu erako emaitzak lortzea ahalbidetuz. Emaitza horien ustiapen komertzialak ahaleginak sostengatzeko eta apustu berriak egiteko gai diren baliabideak sortu behar izango ditu.\nArau horiekin, Hazitek programa berria konfiguratu da, eta bi laguntza-lerro ezberdin uztartu ditu arau bakarrean:\n– Batetik, izaera lehiakorreko I+G proiektuei laguntza emateko lerro bat du, produktu berrien garapenera nahiz oinarri zientifiko eta teknologikoko enpresa berriak abian jartzera bideratutako proiektuak sustatzea helburu duena. Produktu berrien garapenera bideratutako proiektuak produktu originalak garatzean datza, badaudenak hobetuz merkatu eta gizartearen eskaria hobeto asetzeko.\n– Bestetik, izaera estrategikoko I+G proiektuak garatzen laguntzen du programa honek. Proiektuok enpresa-lidergoan eta Euskadiko gaitasun zientifiko eta teknologikoak aprobetxatzean dute sorrera, eta Zientzia, Teknologia eta Berrikuntzarako Euskadi 2020 Planaren espezializazio-esparruetan lankidetzan zein bakarka gauzatu daitezke.\nProposatutako berrikuntzaren dimentsio globalak eta enpresen banakako helburuak eta, bereziki, Euskadiko ekonomian trakzio- eta nazioartekotze-efektua izateko I+Gan egin beharreko inbertsioaren intentsitateak definitzen dituzte izaera estrategikoko proiektuok.\nHala, laguntza-lerro honen bitartez, ikerkuntza industrialeko, esparru estrategikoetako eta dimentsio eta irismen zientifiko eta tekniko handiko garapen esperimentala finantzatu nahi da. Etorkizunerako jarduera-eremu estrategiko eta teknologikoetan gauzatzeko ikerkuntza planifikatu batera daude bideraturik laguntza-lerrook.\nI+G+B arloko estatu-laguntzei buruzko EBren araudiak aldaketa batzuk izan ditu oraintsu: izan ere, 2014ko uztailaren 1ean, indarrean jarri dira ikerkuntza, garapen eta berrikuntzarako estatu-laguntzen esparrua (EBAO, C198, 2014-06-27) –aurrerantzean, I+G+B erkidego-esparrua– eta 651/2014 (EB) Erregelamendua, 2014ko ekainaren 17koa, zenbait laguntza-kategoria barne merkatuarekin bateragarritzat jotzen dituena, Tratatuaren 107 eta 108 artikuluak aplikatuz (EBAO, L 187, 2014-06-26).\nTestu biek –I+G+B erkidego-esparruaren 127. puntuak eta 651/2014 salbuespeneko Erregelamendu Orokorrak– laguntzak EBko araudi berriari egokitzera derrigortzen dituzte Estatu kideak.\nHala, agindu hori dela bide, 2016ko ekitaldian, Hazitek Programa egokitu egiten zaio aipatutako 651/2014 (EB) Erregelamenduari, 2014ko ekainaren 17koa, zenbait laguntza-kategoria barne merkatuarekin bateragarritzat jotzen dituena, Tratatuaren 107 eta 108 artikuluak aplikatuz (EBAO, L 187, 2014-06-26) –aurrerantzean, 651/2014 salbuespeneko Erregelamendu Orokorra–.\nEskualde Garapeneko Europako Funtsak (FEDER) ekarpenak egin ditzake programa hau finantzatzeko.\nArtikulu bakarra.– Hazitek Programaren oinarri arautzaileak jasotzen dituen I. eranskineko baldintzei jarraikiz, Euskal Autonomia Erkidegoko enpresen I+G+Bren laguntza-programaren deialdi hau onartzea.\nEuskal Autonomia Erkidegoko Aurrekontu Orokorren kontura emandako gastu-espedienteak aurretiaz izapidetzea arautzeari buruzko Ogasun eta Herri Administrazioko sailburuaren 2007ko apirilaren 26ko Aginduari jarraikiz, ebazpen honetan bildutako laguntzak emateko, Autonomia Erkidegoko 2016. ekitaldirako Aurrekontu Orokorretan kreditu egokia eta nahikoa izan behar da.\nOinarriek prozedurari dagokionez aurreikusten ez dituzten kasuetan, urriaren 1eko 40/2015 Legea –sektore publikoaren araubide juridikoari buruzkoa– ezarriko da.\nAdministrazio-bidea amaitzen duen Agindu honen aurka berraztertze-errekurtsoa aurkez dakioke Ekonomiaren Garapen eta Lehiakortasuneko sailburuari, hilabeteko epean, edo, zuzenean, administraziorekiko auzi-errekurtsoa, Euskal Autonomia Erkidegoko Auzitegi Nagusian, bi hilabeteko epean, betiere agindua Euskal Herriko Agintaritzaren Aldizkarian argitaratu eta biharamunetik hasita.\nHAZITEK PROGRAMAREN OINARRI ARAUTZAILEAK\nIkerkuntza industrialeko edo garapen esperimentaleko proiektuak burutzeko laguntza ez-itzulgarrietan datzan laguntza-araubidea garatzea du xede agindu honek. Proiektu horiek izaera lehiakorra nahiz estrategikoa izan dezakete, eta Euskal Autonomia Erkidegoko enpresa-sektorean eta Zientzia, Teknologia eta Berrikuntzarako Euskadi 2020 Planean jasotako espezializazio-esparruetan gauzatzekoak dira.\nLaguntza-araudi honek kategorien araberako salbuespeneko Erregelamendu Orokorreko 25. artikuluari heltzen dio –651/2014 (EE) Erregelamendua– eta, agindu honen xedeetarako, aipatutako kategorien araberako salbuespeneko Erregelamendu Orokorraren 2. artikuluko 85. eta 86. puntuetako definizioan ezarritakoa hartzen da ikerkuntza industrial eta garapen esperimentaltzat.\n2. artikulua.– Iraupena.\nLaguntza-programa hau 2016ko ekitaldi osoan egongo da indarrean.\n1.– 1. artikuluaren xederako bideratutako diru-baliabideak hirurogeita zortzi milioi (68.000.000,00) euro izango dira. Zenbateko horrek Euskal Autonomia Erkidegoaren aurrekontu orokorretan Hazitek Programari esleitutako aurrekontu-kredituetan izango du jatorria, eta Eskualde Garapeneko Europako Funtsak (EGEF) ere ekarpenak egingo ditu programa finantzatzeko.\nAgindu honetako 6. artikuluan definitutako proiektu-tipologien arabera, 38.000.000,00 euro bideratuko dira izaera lehiakorreko I+G proiektuak finantzatzera, eta 30.000.000,00 euro izaera estrategikoko proiektuak finantzatzera –8.000.000,00 euro 2016. urtean, 12.000.000,00 euro 2017. urtean eta 10.000.000,00 euro 2018. urtean–.\n2.– Izaera lehiakorreko I+G proiektuen kasuan, oinarri teknologiko edo zientifikoa duten enpresen abiarazte-proiektuen finantzaketak ezin izango du gainditu izaera lehiakorreko I+G proiektuak finantzatzera bideratutako diru-laguntzen % 10.\n3.– Izaera estrategikoko I+G proiektuen kasuan, Zientzia, Teknologia eta Berrikuntzarako Euskadi 2020 Planaren espezializazio-esparruetan garatutako eta hiru lehentasun estrategikoetan ez jasotako proiektuen finantzaketak ezin izango du gainditu izaera estrategikoko I+G proiektuak finantzatzera bideratutako diru-laguntzen % 20. Era berean, izaera bereziko proiektuen finantzaketak ezin izango du gainditu izaera estrategikoko I+G proiektuak finantzatzera bideratutako diru-laguntzen % 20.\n4. artikulua.– Entitate onuradunak.\n1.– Programa honetan aurreikusitako diru-laguntzen entitate onuradunak honako hauek izan daitezke:\na) Enpresak: enpresa handiak edo ETEak. Enpresa txiki edo ertaintzat hartuko dira, 651/2014 salbuespeneko Erregelamendu Orokorreko I. eranskina aintzat hartuz, 250 baino langile gutxiago dituzten enpresak, negozio-bolumena gehienez 50 milioi eurokoa edo txikiagoa dutenak, edota urteko balantze orokorra 43 milioi eurotik gorakoa ez dutenak. Enpresa txikitzat joko dira, berriz, 50 langile baino gutxiago izanik urteko negozio-bolumenean edota urteko balantze orokorrean 10 milioi euroko zenbatekoa gainditzen ez dutenak. Kasu bietan, elkartutako edo uztartutako enpresen langile eta mugen zenbatespena 651/2014 salbuespeneko Erregelamendu Orokorraren I. eranskineko 4, 5 eta 6. artikuluetan ezarritakoaren arabera gauzatuko da.\nb) Enpresa-taldeak eta -elkarteak, haien forma legala edonolakoa dela ere.\nc) Oinarri zientifiko edo teknologikoko enpresa berrien abiarazte-proiektuen kasuan (agindu honen 6. artikuluan definitutakoak), onuradunak izango dira Zientzia, Teknologia eta Berrikuntzako Euskal Sareko agenteak ere, akreditatu egiten baititu 109/2015 Dekretuak, ekainaren 23koak, Zientzia, Teknologia eta Berrikuntzako Euskal Sarearen konposizioa arautu eta eguneratzekoak.\n2.– Ez dira onuradun izango:\na) Administrazio publikoekin lotutako edo haien mende dauden eta nortasun juridikoa duten erakunde eta sozietate publikoak, hala nola administrazio instituzionalarenak, zeinahi dela ere administrazioa.\nb) Krisian dauden enpresa ez-finantzarioak salbatu eta berregituratzeko estatu-laguntzei buruzko zuzentarauetako definizioari jarraikiz, krisian dauden enpresak (EBAO, C 249, 2014-07-31).\nc) Europako Batzordeak aurretiaz erabaki badu laguntza bat legez kanpokoa eta merkatu bateratuarekin bateraezina dela, berreskuratzeko agindu bat oraindik betetzeko duten enpresa edo erakundeak.\n3.– Laguntza hauek eskuratu ahal izateko baldintzek bere horretan iraun behar dute onartutako diru-laguntzaren likidaziora arte.\n5. artikulua.– Entitate onuradunen betekizunak.\nEntitate onuradunek honako baldintza hauek bete behar dituzte:\na) Euskal Autonomia Erkidegoan izatea egoitza edo ekoizpen-instalazio bat.\nb) Diruz lagun daitezkeen jarduerak zuzenean Euskal Autonomia Erkidegoan kokatutako instalazioetan gauzatzea.\nc) Erakunde onuradunek bere nortasun juridikoa eta bere kabuz jarduteko gaitasuna izan behar dituzte nahitaez, eta ez dute izan behar debekurik edota gaitasun-gabetzerik diru-laguntza publikoak eskuratzeko edo Euskal Autonomia Erkidegoko Administrazioarekin nahiz beste edozein erakunde publikorekin kontratuak egiteko.\nd) Euskal Autonomia Erkidegoko Administrazio Orokorrak edo haren mendeko erakunde autonomoek ezaugarri bereko beste laguntza edo diru-laguntzaren batzuk eman izana dela-eta horiek itzultzeko edo zigortzeko prozesuren bat oraindik ere izapidetzen ari bada, prozesu hori amaitu egin beharko da erakunde onuradunei diru-laguntzak edo laguntzak eman eta ordaindu ahal izateko.\ne) Erakunde onuradunek Gizarte Segurantzarekiko zerga-betebeharrak zeintzuk diren jakitun izan beharko dute. Horri dagokionez, esandako betebeharrak beteak direla behar bezain maiz egiaztatuko du, automatikoki, Ekonomiaren Garapen eta Lehiakortasun Sailak, erakundeek berariazko baimenik eman beharrik gabe, Euskadiko Ogasun Nagusiaren Antolarauei buruzko Legearen Testu Bateginaren 50.3 artikuluaren bigarren paragrafoan xedatutakoari jarraiki, Euskal Autonomia Erkidegoaren 2011ko Aurrekontu Orokorra onetsi zuen abenduaren 23ko 5/2010 Legearen azken xedapenetako hirugarrenak xedatutakoaren arabera.\n6. artikulua.– Diruz lagun daitezkeen proiektuak.\nAraubide honen helburua diruz lagun daitezkeen honako proiektu-tipologia hauei laguntzea da:\n1.– Izaera lehiakorreko ikerkuntza- eta garapen-proiektuak.\na) Izaera lehiakorreko I+G proiektutzat joko dira ikerkuntza industrial eta garapen esperimentaleko proiektu-tipologia hauek:\n1) Produktu berriak garatzeko proiektuak.\n2) Zientzian eta teknologian oinarritutako enpresa berriak sortzeko proiektuak.\nb) Izaera lehiakorreko I+G proiektuentzako laguntzak jaso nahi dituzten proiektuek I+G+B jarduera-multzo koherentea azaldu beharko dute, produktu originalak eta existitzen direnak baino hobeak garatzera argiro bideratuak. Horien helburua merkatuaren eta gizartearen eskaria hobeto asetzea izan behar da, edo merkatura daitekeen ezagutza erabili edo sortzera argiro egon behar dira bideraturik, honako elementu hauek uztartzen dituzten enpresak sortzeko asmoarekin:\n1) Ezagutza zientifiko edo teknologiko maila altua eskatzen duten produktu eta zerbitzuekin zerikusia duten jarduera edo komertzioaren garapena.\n2) I+G+B jarduera ugariren garapena.\n3) Jabetza intelektualari buruzko eskubideen erabilera, bai enpresak berak sortuak, bai negozioko gako-abantaila lehiakortzat esklusibotasun-lizentzien bitartez eskuratuak.\n4) Enpresaren garapenean, goi-mailako prestakuntza zientifiko eta teknologikoa duen langileriaren partaidetza aktiboa.\nc) Existitzen diren produktuak hobetzera bideratutako proiektuek edo produktu berritzat jotzeko nahikoa berritasun-mailarik ez duten produktuak garatzekoek ez dute «produktu berriak garatzeko proiektu» izendapena izango. Ez dute diru-laguntzarik jasoko produktuen, ekoizpen-lerro eta -prozesuen, existitzen diren zerbitzuen eta beste operazio arrunt batzuen ohiko edo aldizkako aldaketa normalek, aldaketa horiek hobekuntzak ekar baditzakete ere.\n2.– Sektore estrategikoetako ikerkuntza industrial eta garapen esperimentaleko proiektuak.\na) Diruz lagundu ahal izango dira Zientzia, Teknologia eta Berrikuntzarako Euskadi 2020 Planeko espezializazio-esparruetan jasotako izaera estrategikoko ikerkuntza industrial eta garapen esperimentaleko proiektuak. Proiektu horiek, teknologia- eta berrikuntza-esparruetako ikerkuntza eta garapenean, sektore publiko eta pribatuaren arteko lankidetza sustatu behar izango dute, Euskadiko ekonomian trakzio-efektua eraginez eta ETEen esku-hartzeari eta 2020 Ostertza Programari mesede eginez.\nb) Diruz lagunduko dira Zientzia, Teknologia eta Berrikuntzarako Euskadi 2020 Planeko espezializazio-esparruetan ezarritako izaera estrategikoko ikerkuntza industrialeko eta garapen esperimentaleko proiektuei dagozkien I+G+B jarduerak. Produktu, prozesu edo zerbitzu berri edo hobeak lortzeko ezagutza erabilgarriak sortzera bideratu beharko dira jarduera horiek, eta izaera estrategikoko teknologia berriak integratu beharko dituzte, bai eta patente berriak sortu eta oinarri zientifiko eta teknologikoko enpresa berriak integratu ere. Hori guztia lanpostuak sortzera eta euskal enpresa-ehundura dibertsifikatzera bideraturik egon beharko da, bai eta enpresa-lehiakortasuna hobetzera ere.\n7. artikulua.– Proiektuek bete beharreko baldintzak eta ezaugarriak.\na) Diruz lagun daitezkeen proiektu hauen jokaeremu zientifiko eta teknologikoak Zientzia, Teknologia eta Berrikuntzarako Euskadi 2020 Planaren espezializazio-eremuen barruan egon beharko dute.\nb) Diruz lagun daitezkeen proiektuak bi eratara eska daitezke: banaka, edo lankidetzan bi onuradunen edo gehiagoren artean. Proiektuotan ezin izango da jaso lehia murrizteko praktikarik, Europako Batasunaren Funtzionamenduari buruzko Ituneko 105. eta 106. artikuluetan xedatutakoa betez.\nEuskadin kokatutako enpresa batek edo gehiagok, Europako beste erakunde batzuekin lankidetzan, estatuz haraindiko lankidetza-proiektuetan parte hartzen dutenean (Eranet proiektuen kasuan, konparazio batera), lankidetza-proiektutzat joko dira agindu honen xedeetarako. Eranet ekimenak Horizonte 2020 programaren esparruaren barruan daude.\nc) Proiektu bat diruz lagundu ahal izateko, gutxienez, 100.000 euroko urteko aurrekontua aurkeztu behar izango du eta, lankidetza-proiektua bada, lankide den enpresa bakoitzak, gutxienez, 50.000 euroko urteko aurrekontua aurkeztu beharko du.\nd) Laguntzak nolabait ere pizgarri izan daitezen, proiektuek laguntza jaso ahal izateko, erakunde eskatzaileak laguntza eskatzen duen datatik aurrera abiarazi beharko dira.\ne) Diruz lagundutako proiektuak Euskal Autonomia Erkidegoan garatu behar dira, gutxienez bost urtez.\nf) Oro har, erakunde onuradunak ezin izango die hirugarrenei ordaindu laguntzan jasotako diruaren % 50 edo gehiago jarduera kontratatua egin dezaten. Salbuetsi egingo dira Ekonomiaren Garapen eta Lehiakortasun Sailak baimendutako diru-laguntzen kasuak; izan ere, oso arlo espezializatuak dira eta ezinezkoa da erakunde onuradunek, beren baliabideekin soilik, jarduera horiek burutzea.\n2.– Izaera estrategikoko ikerkuntza industrialeko eta garapen esperimentaleko proiektuak.\na) Diruz lagun daitezkeen proiektuon jarduera-esparru estrategiko zientifiko eta teknologikoak Zientzia, Teknologia eta Berrikuntzarako Euskadi 2020 Planean/Espezializazio Adimentsuaren Estrategian (RIS 3) ezarritako lehentasun hauen barruan egongo dira gehienbat:\n2) Manufaktura aurreratua.\nZientzia, Teknologia eta Berrikuntzarako Euskadi 2020 Planaren/Espezializazio Adimentsuaren (RIS 3) hiru lehentasun hauen barruan ez dauden jokaeremuak dituzten eta aukera-hobietan jasotako esparruetan garatzen diren diruz lagun daitezkeen proiektuek ezin izango dute eduki agindu honen 3.3 artikuluan adierazitakoa baino esleipen ekonomiko handiagorik, proiektu estrategikoak finantzatzera bideratutako baliabide ekonomikoei dagokienez.\nb) Proiektu bat diruz lagundu ahal izateko, guztizko aurrekontu bat aurkeztu behar izango da, gutxienez lau milioi eurokoa eta gehienez hiru urteko irauten duena; hau da, 2016, 2017 eta 2018ko ekitaldiak hartu ahal izango ditu.\nc) Proiektuak enpresa-partzuergoek garatuko dituzte lankidetzan. Partzuergo horiek, gutxienez, hiru enpresaz osaturik egon behar dute eta, beren artean lankidetzan aritzeaz gain, Zientzia, Teknologia eta Berrikuntzarako Euskal Sarearen agenteekin aritu beharko dira lankidetzan azpikontrataturik. Honako baldintza hauek bete beharko dituzte:\n1) Enpresetako batek bere gain hartuko ditu, kontratista nagusitzat, proiektua zuzentzeko lidergoa eta partzuergoaren ordezkaritza, Euskal Autonomia Erkidegoko administrazioarekin proiektuak era egokian aurrera egiteko beharrezko diren elkarrizketa- eta harreman-funtzioez arduratuz.\n2) 651/2014 salbuespeneko Erregelamendu Orokorraren 2. artikuluko 83. puntuko definizioaren arabera, beharrezkoa izango da, gutxienez, ZTBESko agente batek aipatutako partzuergoko enpresa baten edo gehiagoren azpikontratatutzat parte hartzea. Edonola ere, partaidetza hori, oro har, aurkeztutako aurrekontuaren % 20 izango da, gutxienez.\n3) Partzuergoko parte den enpresa batek ezin izango du partzuergo bereko beste enpresa bat azpikontratatu.\nd) Programa honen izaera estrategikoko proiektuen linean aurkeztutako proiektu batek artikulu honetako c) puntuko 1. eta 2. zenbakietan jasotako ezaugarrietako batekin bat egiten ez badu, era berezian garatutako proiektutzat hartuko da. Proiektu hauek berezitzat jo daitezke; dela ez direlako lankidetzan aritzen beste enpresa batzuekin, dela Zientzia, Teknologia eta Berrikuntzarako Euskal Sareko agente batek ere ez duelako esku hartzen, dela baldintza bietako bat ere ez delako betetzen. Kasu horietan, ezin izango dute agindu honen 3.3 artikuluan adierazitakoa baino diru-esleipen handiagorik jaso, proiektu estrategikoak finantzatzera bideratutako baliabide ekonomikoei dagokienez.\ne) Programa honek barne har ditzakeen proiektuak zeintzuk diren zehazteko, arreta berezia jarriko zaie oinarrizko baldintza hauei:\n– Euskadirentzako interes estrategikoa.\n– Enpresek I+G+Bn egindako inbertsioaren intentsitate garrantzitsua.\n– Euskadiren gaitasun zientifiko eta teknologikoak aprobetxatzea.\n– Enpresa-berrikuntzaren dimentsio globala.\n– Euskal ekonomian eragindako trakzio-efektua.\nf) Laguntzak nolabait ere pizgarri izan daitezen, proiektuek laguntza jaso ahal izateko, erakunde eskatzaileak laguntza eskatzen duen datatik aurrera abiarazi beharko dira.\ng) Diruz lagundutako proiektuak Euskal Autonomia Erkidegoan garatu behar dira, eta bertan geratu beharko dira gutxienez bost urtez.\nh) Oro har, erakunde onuradunak ezin izango die hirugarrenei ordaindu laguntzan jasotako diruaren % 50 edo gehiago diruz lagundutako jarduera buru dezaten. Salbuetsi egingo dira Ekonomiaren Garapen eta Lehiakortasun Sailak baimendutako diru-laguntzen kasuak; izan ere, oso arlo espezializatuak dira eta ezinezkoa da erakunde onuradunek, beren baliabideekin soilik, jarduera horiek burutzea.\n8. artikulua.– Diruz lagun daitezkeen jarduerak.\nKategorien araberako salbuespeneko Erregelamendu Orokorreko –651/2014 (EB) Erregelamendua– 2. artikuluko 85. eta 86. puntuetan jasotako definizioaren arabera, diruz lagundu ahal izango dira ikerkuntza industrialeko eta garapen esperimentaleko jarduerak.\na) Ikerkuntza industrialeko jarduerak. Produktu, prozesu edo zerbitzu berriak sortzeko edo lehendik bazeudenak era esanguratsuan hobetzeko lagungarri izan daitezkeen jakintza eta gaitasun berriak eskuratzera daude bideraturik. TRL 3 mailaren baliokidea den heldutasun teknologikoa lortzea ahalbidetzen dute.\nb) Garapen esperimentaleko jarduerak. Aurretik ere baziren jakintza eta teknikak (zientifikoak, teknologikoak, enpresa-arlokoak eta abar) eskuratu, konbinatu, konfiguratu eta erabiltzea, planak eta egiturak nahiz produktu, prozesu eta zerbitzu berriak, eraldatuak edo hobetuak prestatzeko. TRL 6 mailaren baliokidea den heldutasun teknologikoa lortzea ahalbidetzen dute.\n9. artikulua.– Diruz lagun daitezkeen gastuak.\nKategorien araberako salbuespeneko Erregelamendu Orokorreko –651/2014 (EB) Erregelamendua– 25. artikuluan ezarritakoaren arabera, honako hauek dira diruz lagun daitezkeen jardueren diruz lagun daitezkeen gastuak:\na) Langileen kostu zuzenak (ikertzaileak, teknikariak eta eskatzailearen plantillakoak diren eta ikerkuntza-jarduera horretan enplegatuta dauden bestelako laguntzaileak), proiektura bideratuta dauden heinean.\nb) Zeharkako kostuak, Kontrol Ekonomikoko Bulegoaren 2014ko apirilaren 10eko 2/14 zirkularraren araberako kostu sinplifikatuen sistema eta 1303/2013 (EB) Erregelamenduaren 67.1. eta 68. artikuluetan eta 1304/2013 (EB) Erregelamenduaren 14. artikuluan ezarritakoak aplikatuz. Alde horretatik, zeharkako kostutzat zenbatuko da diruz lagun daitezkeen pertsonalaren kostu zuzenen % 15.\nc) Kanpo-aholkularitza eta zerbitzu baliokideen kostua (erakunde parte-hartzaileen pertsonala ez den pertsonal lankidea eta proiektuaren espezializazio handiko zatien azpikontratazioa barne), kategorien araberako salbuespeneko Erregelamenduaren 25. artikuluko d) letraren arabera. Zerbitzu horiek esklusiboki eta era iraunkorrean ikerkuntza-jarduerarako erabiliko dira eta kanpo-hornitzaileei erositakoak izango dira, jakintza tekniko eta teknologikoak barne.\nd) Zientzia, Teknologia eta Berrikuntzarako Euskal Sareko hartarako akreditatutako agenteak azpikontratatzearen ondoriozko gastuak, kategorien araberako salbuespeneko Erregelamenduaren 25. artikuluko d) letraren arabera.\ne) Kategorien araberako salbuespeneko Erregelamenduaren 25. artikuluko d) letraren arabera, proiektura esklusiboki bideratutako aholkularitzaren eta zerbitzu baliokideen gastuak; haien artean, barne hartu ahal izango da diru-laguntzaren justifikazioko kontuaren proiektuak ekarritako gastuen kontu-ikuskapena. Kontu-ikuskapenaren kostua, gehienez, 1.500 euroz lagundu ahal izango da proiektu, erakunde onuradun eta urteroko bakoitzeko.\nf) ETEentzako jabetza-eskubide industrialen kostuak, kategorien araberako salbuespeneko Erregelamenduaren 25. artikuluko d) letraren arabera.\ng) Ikerkuntza-jardueraren ondorioz zuzenean hartutako ustiapen-gastuak (hala nola materialen eta hornikuntzen gastuak).\nh) Ikerkuntza-jarduerarako soilik eta era jarraituan erabilitako instrumentu eta ekipamenduen gastuak: ikerkuntza-jardueretan soilik eta era jarraituan erabilitako ekipamendu eta instrumentuen kostuen amortizazioa proiektuan zehar, doan emanda lortu direnean salbu.\ni) Aurreko a), b), c), d), e), f), g) eta h) letretan aipatutako gastu diruz lagungarriak kategorien araberako salbuespeneko Erregelamenduaren 2. eta 25. artikuluetan xedatutakoaren arabera interpretatuko dira.\n10. artikulua.– Laguntzen izaera, emateko prozedura eta mugak.\n1.– Eman beharreko laguntzak itzuli ezin daitezkeen diru-laguntzak dira, eta publikotasunaren, lehiaren eta objektibotasunaren printzipioei jarraikiz emango dira.\n2.– Diruz lagundu ahal izango dira agindu honetan aurreikusitakoaren arabera hautagai izateko beharrezko dena betetzen duten eskaerak.\nProiektu bakoitzari eman beharreko diru-laguntza kalkulatzeko, 4. letran aurreikusitako laguntza-intentsitate handiena aplikatuko zaio onetsitako proiektu bakoitzean onartutako gastu diruz lagungarrien aurrekontuari.\nDeialdia finantzatzera bideratutako zenbateko osoa ez bada nahikoa aurreko lerrokadako baldintzetan eskaera guztiei aurre egiteko, onuradunen artean proportzionalki hainbanatuko da diruz lagun daitezkeen proiektuen kategoria bakoitzeko diru-laguntzetara bideratutako zenbateko osoa. Horretarako, kontuan hartuko da proiektuaren ebaluazioan lortutako puntuazioa.\n3.– Diru-laguntzak urtean behin emango dira izaera lehiakorreko proiektuen kasuan. Izaera estrategikoko proiektuen kasuan, berriz, hainbat urtean behin emango dira, proiektuaren iraupenaren arabera; edonola ere, gehienez, 3 ekitalditarako izango dira.\n4.– I+G+B jardueretarako, erakunde onuradun bakoitzak jaso ditzakeen laguntzen mugak (diru-laguntza ez-itzulgarriak), eta 651/2014 salbuespeneko Erregelamendu Orokorraren 25.5 artikuluan adierazitakoaren arabera, onetsitako diruz lagun daitezkeen gastuen aurrekontuen ehuneko hauetara iritsi ahal izango dira, gehienez:\na) Ikerkuntza industrialeko edo izaera lehiakorreko teknologia-garapeneko proiektuen kasuan:\n1) Oro har: diruz lagun daitezkeen kostuen % 25, gehienez.\n2) Estatuz haraindiko lankidetzako Eranet proiektuetarako, gehienez, gastu diruz lagungarrien % 30, baldin eta enpresa batek ere ez badu gastu diruz lagungarrien % 70 baino gehiago bere gain hartzen.\n3) Edonola ere, diru-laguntza ez-itzulgarri hau gehienez 250.000 eurokoa izango da urteko eta erakunde onuradun bakoitzeko.\nb) Ikerkuntza industrial edo izaera lehiakorreko garapen teknologikoko proiektuen kasuan:\n1) Ikerkuntza industrialeko proiektuen kasuan: diruz lagun daitezkeen kostuen % 40, gehienez.\n2) Garapen esperimentaleko proiektuen kasuan: diruz lagun daitezkeen kostuen % 25, gehienez.\n11. artikulua.– Laguntzen bateragarritasuna.\n1.– Deialdi honetan ezarritako diru-laguntzak jaso dituzten erakunde onuradunek beste diru-laguntza batzuk jaso ahal izango dituzte, diru-laguntzen izaera edo beroiek ematen dituen organo edo administrazioa edozein dela. Erakunde onuradun bakoitzak jaso beharreko zenbatekoa ezagututa, agindu honetan ezarritakoaren arabera jaso ditzakeen laguntzak zehazteko, kontuan hartuko dira gai horri buruz Europar Batasunean indarrean dauden arauak eta, zehazki, 651/2014 salbuespeneko Erregelamendu Orokorraren 8. eta 25. artikuluetan xedatutakoa.\n2.– Proiektu berari emandako laguntzen eta diru-laguntzen zenbatekoak ezin izango ditu, berak bakarrik edo beste diru-laguntza batzuekin bateratuz, aurreko paragrafoko jarduera-kostua edo mugak inola ere gainditu, eta erakunde onuradunek jakinarazi egin beharko dizkiote Ekonomiaren Garapen eta Lehiakortasun Sailari. Kasu horietan, agindu honi jarraiki emandako laguntzaren zenbatekoa gutxitu egingo da, gehiegizko kopurua adina.\n12. artikulua.– Laguntzen kontrola.\n1.– 651/2015 salbuespeneko Erregelamendu Orokorrari lotutako laguntzen argitalpen eta informazioari dagokionez, esan beharra dago laguntza-programa honen kudeaketaren arduradun diren aginteek aipatu erregelamenduaren 9. artikuluan definitutako betebeharrak zintzotasunez errespetatu eta betetzeko konpromisoa hartzen dutela.\n2.– Era berean, 651/2014 salbuespeneko Erregelamendu Orokorraren 11. artikuluko b) idatzi-zatian ezarritakoaren arabera, erakunde arduradunek txosten bat egingo dute urtero, laguntza-erregimen honen aplikazio eta garapena xehatuz.\n3.– Gainera, programa honetan, laguntzen eragin sustagarria bermatzeko, proiektuek laguntza jaso ahal izateko, erakunde eskatzaileak eskaera egin ostean abiarazi behar izango dira.\n13. artikulua.– Eskaerak eta agiri osagarriak aurkeztea.\n1.– Eskaerak aurkezteko epea 2016ko martxoaren 18an bukatuko da.\n2.– Agindu honetan aurreikusitako laguntzei heltzeko eskaerak eta agiri osagarriak Teknologia eta Estrategia Zuzendaritzara bidali behar izango dira, eta zuzenean nahiz Herri-administrazioen araubide juridikoaren eta administrazio-prozedura erkidearen Legean aurreikusitako bideetako baten bitartez aurkeztu behar izango dira udalaren auzo-bulegoan (Zuzenean). Gainera, webgune honetan bete ahal izango dira: https://www.spri.es/idi/idi\n3.– Eskabidearen eta inprimakien ereduak Industria, Ekonomiaren Garapen eta Lehiakortasun Sailak emango ditu, edo webgune honetan egongo dira eskuragarri: https://www.spri.es/idi/idi\n4.– Lankidetza proiektuetan, erakunde interesdunek eskaera bateratu bakarra aurkeztu behar dute proiektu bakoitzerako.\nOndorioz, proiektuaren garapenaz eta kudeaketaz arduratzeko asmoz, proiektuko partaide diren enpresetako batek hartu behar izango ditu bere gain administrazioarekiko elkarrizketa- eta harreman-funtzio guztiak, bai interes teknologikoagatik, edo bai kontratista nagusia delako eta proiektuaren garapenean protagonismo handiagoa duelako. Hala, proiektua bide onetik doala bermatuko du, eta berorren zuzendari eta partzuergoaren ordezkari izango da eta, beraz, proiektuaren lider ere izango da.\nEgoera hau berariaz adierazi behar izango du enpresa liderrak eskaeran eta, beraz gain, gainerako enpresa partaideek ere izenpetu behar izango dute. Gainera, bai enpresa liderrari eta bai gainerako enpresa partaideei, ahalorde-eskrituraren kopia eskatuko zaie. Proiektu horretan, enpresa partaide bakoitzak izango dituen funtzio eta aurrekontuak zehaztuko dira.\n5.– Proiektu bakoitzaren eskaera egitean, ondoko dokumentazio hau aurkeztu behar da:\na) Proiektuko enpresa liderrak aurkeztu beharrekoa:\n1) Enpresa liderrak eta gainerako enpresa partaideek izenpetutako eskaera-idazkia. Eranet proiektuen kasuan, Euskal Autonomia Erkidegoan kokatutako enpresak edo enpresek soilik izenpetu behar izango dute.\n2) Proiektuaren memoria tekniko eta ekonomikoa, paperezko euskarrian eta elektronikoan.\n3) Izaera estrategikoko proiektuen kasuan, partzuergoa eratzeko hitzarmena; hartan, gutxienez, honako aspektu hauek hartuko dira kontuan: jardueren banaketa eta aurrekontua, konfidentzialtasun-hitzarmenak, emaitzen jabetza, jabetza industriala eta intelektuala (patenteak), emaitzen etorkizuneko ustiapen komertziala eta emaitzen hedapen publikoa.\nb) Proiektuko partaide diren enpresa guztiek aurkeztu beharrekoak, enpresa liderra barne:\n1) Proiektuan parte hartu izana ziurtatzen duen agiria.\n2) Enpresaren jarduerari buruzko oinarrizko datuen deskripzioko memoria.\n3) Erakunde eskatzailearen identifikazio fiskaleko txartelaren fotokopia.\n4) Pertsona eskatzailearen ordezkaritza-ahalordearen kopia.\n5) Zinpeko aitorpena, honako hauek ziurtatzeko:\n– ETEa bada, haren ezaugarriak bat datozela Europako Erkidegoko arauei jarraiki jasotzen den ETEaren definizioarekin. Enpresa txiki edo ertaintzat hartuko dira, 651/2014 salbuespeneko Erregelamendu Orokorreko I. eranskina aintzat hartuz, 250 baino langile gutxiago dituzten enpresak, negozio-bolumena gehienez 50 milioi eurokoa edo txikiagoa dutenak, edota urteko balantze orokorra 43 milioi eurotik gorakoa ez dutenak. Enpresa txikitzat joko dira, berriz, 50 langile baino gutxiago izanik urteko negozio-bolumenean edota urteko balantze orokorrean 10 milioi euroko zenbatekoa gainditzen ez dutenak. Kasu bietan, elkartutako edo uztartutako enpresen langile eta mugen zenbatespena 651/2014 salbuespeneko Erregelamendu Orokorraren I. eranskineko 4, 5 eta 6. artikuluetan ezarritakoaren arabera gauzatuko da.\n– Ez daudela administrazio publikoekin lotuta edo haien mende, eta ez direla administrazio instituzionalekoak.\n– Enpresa handi edo ertaina izatekotan, ez dagoela berregituraketa-fasean eta, hala bada, Europako Batzordeari dagokion berregituraketa-laguntza jakinarazi zaion.\n– Proiektu berarentzat beste erakunde publiko zein pribatu batzuetan onartu edota eskatu diren laguntzak.\n– Enpresa handia izatekotan, gizon eta emakumeen arteko berdintasunerako martxoaren 22ko 3/2007 Lege Organikoaren 45.2 artikuluan ezarritakoa betetzen duela.\n– Eskabidea egiten duen entitateari dagokionez, administrazio-zehapenik edo zehapen penalik duen ala ez egiaztatzeko deklarazioa, zeinak diru-laguntzak edo laguntza publikoak lortzeko aukera galarazten duen; eta bai aipatutakoak eskuratzeko ezgaitzen duen legezko galarazpen bat ez izateari buruzko deklarazioa ere. Gizonen eta emakumeen arteko berdintasunari buruzko otsailaren 18ko 4/2005 Legeko azken xedapenetatik seigarrenean xedatutakoaren arabera, sexuaren inguruan egindako diskriminazioren ondoriozkoak ere aipatu galarazpenen barruan sartu behar dira.\n– Europako Batzordeak laguntza bat legez kanpokoa eta Merkatu Erkidearekin bateraezina dela aurretiaz erabaki ondoren, enpresa eskatzailea ez dela berreskuratze-agindu baten menpe dagoen enpresa edo erakunde bat.\n6) Laguntzaren eragin sustagarriaren adierazpena.\n6.– Izaera lehiakorreko banakako proiektuen edo proiektu berezien kasuan, 7.2.d) artikuluan definiturik dagoen moduan, honako agiri hauek aurkeztu behar izango dira:\na) Enpresak aurkeztu beharrekoak eta, hala badagokio, proiektuko liderra den enpresak:\n1) Enpresak izenpetutako eskaeraren inprimakia eta, liderra bada, parte hartzen duten gainontzeko enpresek ere izenpetua.\n3) Hala badagokio, partzuergoa eratzeko hitzarmena; hartan, gutxienez, aspektu hauek hartuko dira kontuan: jardueren banaketa eta aurrekontua, konfidentzialtasun-hitzarmenak, emaitzen jabetza, jabetza industrial eta intelektualaren babes legala (patenteak), emaitzen etorkizuneko ustiapen komertziala eta emaitzen hedapen publikoa.\nb) Enpresa eskatzaileak aurkeztu beharrekoak eta, hala badagokio, liderra den enpresak ere bai:\nGainerako proiektuetarako eskatutako agiri berak, artikulu honetako 5.b) letran adierazi moduan.\n7.– Garapen Ekonomikorako eta Lehiakortasun Sailak, edo, horren ezean, Sociedad para la Transformación Competitiva/Eraldaketa Lehiakorrerako Sozietatea, S.A.-k (SPRI) –agindu honetan jasotako dirulaguntzak kudeatzerakoan entitate laguntzaile modura jardungo baitu– zera eska diezazkiekete eskabidea egiten duten enpresei: aurkeztutako eskabidea egokiro ulertu, ebaluatu eta izapidetzeko beharrezkotzat jotzen dituzten agiri edota argibide osagarriak, aditzera emanez ezen, agindu honetan propio adierazi gabekoetan, Herri Administrazioen Araubide Juridikoaren eta Administrazio Prozedura Erkidearen Legean xedatutakoa aplikatuko dela.\n8.– Herri-administrazioen araubide juridikoaren eta administrazio-prozedura erkidearen 30/1992 Legearen 35.f) artikuluan aurreikusitakoaren arabera, prozedura bideratzeko, erakunde eskatzaileek ez dute beharrik izango organo eskudunak badituen agiriak aurkezteko, eta eskabidean adierazi egin beharko dute hartan jakinarazi zitzaien espediente-zenbakia, betiere dagokien prozedura amaitutzat eman zenetik zenbatzen hasita bost urte igaro ez badira. Ezin bada agiria zuzenean eskuratu, erakunde eskudunak agiri hori aurkezteko eskatu ahal izango dio eskatzaileari, edo, aurkeztu ezin badu, agirian aipatzen diren eskakizunak beste gisa batez egiaztatzeko.\n9.– Ekonomiaren Garapen eta Lehiakortasun Sailarekin eta Sociedad para la Transformación Competitiva/Eraldaketa Lehiakorrerako Sozietatea, S.A.-rekin (SPRI) ahoz zein idatziz mantentzen dituzten harremanetan, pertsona fisikoek, enpresek, fundazioek eta enpresa-elkarteen ordezkariek bermaturik izango dute beren hizkuntza, euskara nahiz gaztelania, erabiltzeko eta arreta hartan jasotzeko eskubidea.\n14. artikulua.– Eskaeren onarpena eta zuzenketa.\n1.– Eskabidea oso-osorik beteta etorri ezean, edo agindu honetan exijitutako gainerako agiri guztiekin batera aurkezten ez bada, interesdunari hauxe eskatuko zaio: hamar egun balioduneko epean, akats hori zuzentzea edo manuzko agiriak aurkeztea. Hori egiten ez badu, eskabidean atzera egin duela ulertuko da, aldez aurretik erabaki horri buruzko ebazpena emango baitu Teknologia eta Estrategiako zuzendariak, Herri-administrazioen araubide juridikoaren eta administrazio-prozedura erkidearen 71.1 artikuluan ezarritakoari jarraiki.\n2.– Lankidetzan burutu beharreko proiektuak direnez gero, ekintza hau proiektuko lidergoa bere gain hartu duen enpresarekin egingo da.\n15. artikulua.– Eskabideak ebaluatzeko organoa.\n1.– Berariaz xede honetarako sortutako Ebaluazio Organoari dagokio aurkeztutako eskabideak aztertzea eta ebaluatzea, eta bai esleipen-proposamenak egitea ere.\n2.– Ebaluazio Batzordeko lehendakaria Ekonomiaren Garapen eta Lehiakortasun Saileko Teknologia eta Estrategiako zuzendaria izango da. Kideak izango dira Ekonomiaren Garapen eta Lehiakortasun Saileko Industria Garatzeko zuzendaria, zeinak lehendakariorde lanak egingo baititu Herri-administrazioen araubide juridikoaren eta administrazio-prozedura erkidearen Legeak aurreikusitako kasuetan; Sociedad para la Transformación Competitiva/Eraldaketa Lehiakorrerako Sozietatea, S.A.-ko (SPRI) Teknologia eta Berrikuntzako Unitate Estrategikoko ordezkari bat, eta Ekonomiaren Garapen eta Lehiakortasun Saileko Teknologia eta Estrategia Zuzendaritzako talde teknikoko pertsona bat, zeinak idazkaritza-lanak egingo baititu. Ahaleginak egingo dira balorazio-batzordearen eraketan trebakuntza, gaitasun eta prestakuntza egokia duten emakumeen eta gizonen ordezkaritza orekatua izan dadin.\n3.– Proposamenak aztertu eta ebaluatzeko lan materialak Eusko Jaurlaritzaren menpe dagoen Sociedad para la Transformación Competitiva/Eraldaketa Lehiakorrerako Sozietatea, S.A.-ko (SPRI) Teknologia eta Berrikuntzako Unitate Estrategikoak gauzatuko ditu, zeinak Ebaluazio Organoan aurkeztuko baititu.\n4.– Ebaluazio Organoa biltzeko, eztabaidak egiteko eta erabakiak hartzeko, beharrezkoa izango da lehendakaria eta idazkaria (edo beren ordezkoak), eta gutxienez gainerako kideetako bat bertan egotea. Ebaluazio Batzordearen funtzionamenduarekin zerikusia duen eta idatzi-zati honetan aurreikusi ez den orotan, Herri-administrazioen araubide juridikoaren eta administrazio-prozedura erkidearen Legearen II. tituluko II. kapitulua aplikatuko da, osagarri modura.\n5.– Ebaluazio-prozesuan, komenigarri jotzen bada, planetan aldaketak egitea iradoki dakieke erakunde eskatzaileei, zehaztutako helburuetara hobeto egoki daitezen.\n16. artikulua.– Ebaluazio-irizpideak.\n1.– Izaera lehiakorreko I+G+B proiektuak, produktu berriak garatzeko proiektuak eta oinarri zientifiko eta teknologikoko enpresa berriak abiarazteko proiektuak hautatzeko, kontuan hartuko dira irizpide hauek:\na) Gako-irizpideak, bakoitzak % 20ko garrantzi espezifikoa izanik:\n1) Kontrolpeko arrisku teknologikoa. Proiektuko meritu zientifiko eta teknikoa, erronka zientifiko eta teknologikoak gainditzeko gaitasunaren analisia eta proiektuan planteatutako emaitzak lortzea.\n2) Merkatuko arriskua. Merkatuaren ziurtasun eta potentzialaren analisia, bai eta proiektuko partaideek berau erdiesteko duten gaitasuna, produktu berriaren erabilera eta erabilgarritasunaren arabera.\n3) Merkataritza-ustiapeneko aurreikuspenak – Inpaktu ekonomikoa. Enpresaren lehiakortasunean, salmentetan, enpleguan etab. izango den inpaktuaren aurreikuspena. Produktua tokiko, Estatuko eta, bereziki, nazioarteko merkatuan merkaturatzeko aurreikuspena.\nb) Irizpide gakoak, bakoitzak % 10eko garrantzi espezifikoa izanik:\n1) Proiektuan beharrezkoak diren giza baliabideen egokitzapena.\n2) Metodologia egokia: proiektuaren deskribapen eta egituratze egokia; hurbilketa tekniko eta zientifiko justifikatua; proiektuaren lehentasunak argiak izatea; planteatutako kudeaketa-eskemaren egokitasuna; teknologia-iturburuen egokitzapena, eta laguntzaren izaera osagarria (laguntzaren eragin sustagarria) eta, hala badagokio, genero-ikuspegia barne hartzea.\n3) Aurrekontuaren egitura eta banakapena argiak izatea.\n4) Proiektuaren planteamenduan ingurumen-aspektuak kontuan hartzea, bai eta EAEn enplegua sortzeko inpaktu potentziala ere.\n2.– Izaera estrategikoko I+G+B proiektuak hautatzeko, 7.2.e) artikuluan definitutako oinarrizko printzipioekin bat datozen ala ez kontuan hartzeaz gain, irizpide hauek ere hartuko dira kontuan:\n1) Proiektuko jardueren kalitate zientifikoa eta teknologikoa. Horiek betetzen diren edo ez baloratzeko, elementu hauek hartuko dira kontuan:\n– Proiektuaren xedeak ikerkuntza industrialeko eta garapen esperimentaleko proiektu estrategikoekin bateratzeko modua.\n– Proposamena Espezializazio Adimentsuko Estrategiari (RIS 3) eta Eusko Jaurlaritzaren Zientzia, Teknologia eta Berrikuntzarako Euskadi 2020 Planari egokitzea.\n– ZTBESk gauzatutako jarduera-esparru estrategikoetara bideratutako oinarrizko ikerkuntza-proiektuetan (bukatutakoak nahiz unekoak) aprobetxatzea edo integratzea emaitzak.\n– Euskadiko klusterretako sektore eta elkarteek identifikatutako beharrizan eta aukerekiko bat-etortzea.\n– Proiektuak dakarren berrikuntza-osagaia eta erronka teknologikoa (haren ekarpen zientifiko eta teknikoa artearen egungo egoerarekin alderaturik).\n– Proiektua Horizonte 2020 Programan txertatzea.\n2) Proiektuak espero dituen emaitzen eragina. Horiek betetzen diren edo ez baloratzeko, elementu hauek hartuko dira kontuan:\n– Produktu, zerbitzu edo prozesu berriak sortzeko eta patente eta eduki teknologikodun enpresa berriak sortzeko aukerak.\n– Proiektuan partaide diren erakundeek komertzialki ustiatzeko aukerak.\n– Merkatuko arriskua. Proiektuan espero diren emaitzen ziurtasunaren eta potentzialaren merkatu-analisia.\n– Trakzio-efektua eta Euskal Autonomia Erkidegoko sare ekonomikoa dibertsifikatzeko eta enplegua sortzeko ahalmena.\n– Erakunde partaideak eta oro har Euskal Autonomia Erkidegoko ekonomia nazioartekotzeko ekarpena.\n3) Partzuergoaren oreka eta gaitasuna. Horiek betetzen diren edo ez baloratzeko, elementu hauek hartuko dira kontuan:\n– Erakunde partaideen kopurua, profila eta elkar osagarriak izatea.\n– Erakunde partaideen esperientzia eta haien I+G+B gaitasuna proiektuak jorratutako gaian.\n– Proiektuaren buruzagitza eta taldearen egokitasuna, emakumeen eta gizonen presentzia orekatua baloratuz.\nb) Irizpide orokorrak.\n1) Metodologiaren sendotasuna. Horiek betetzen diren edo ez baloratzeko, elementu hauek hartuko dira kontuan:\n– Proiektuaren planifikazioa (atazen egitura, mugarriak, entregagaiak, genero-ikuspuntuaren integrazioa, hala badagokio, eta partaide eta arduradunak).\n– Proiektua kudeatzeko sistema.\n2) Aurrekontua eta finantzaketa-eskema egokiak izatea. Horiek betetzen diren edo ez baloratzeko, elementu hauek hartuko dira kontuan:\n– Aurrekontuaren tamainak bat etorri behar du finkatutako helburu eta jarduerekin eta Euskadirako ikerkuntza estrategikoko proiektuaren kontzeptuarekin.\n– Aurrekontuak xehatua izan behar du proiektuko partaideen eta jardueren arabera.\n– Planteatutako finantzaketak orekatua eta bideragarria izan behar du.\nc) Lankidetzan gauzatutako proiektuen kasuan, aurreko zenbakiko a.1) eta a.2) ataletan zehaztutako irizpideek % 30eko pisu espezifikoa izango dute bakoitzak; a.3) atalean zehaztutako irizpideak % 20ko pisu espezifikoa izango du; azkenik, b.1) eta b.2) ataletan zehaztutako irizpideek % 10eko pisu espezifikoa izango dute bakoitzak.\nBereziak diren proiektuen kasuan, aurreko zenbakiko a.1) eta a.2) ataletan zehaztutako irizpideek % 35eko pisu espezifikoa izango dute bakoitzak, eta b.1) eta b.2) ataletan zehaztutako irizpideek % 15eko pisu espezifikoa izango dute bakoitzak.\n3.– Honako hauek aldi berean betetzen direnean aukeratuko da proiektu bat: ebaluazioan lortutako guztirako notak goreneko guztirako notaren % 50 edo handiagoa denean eta irizpide bakoitzean lortutako guztirako notak gako-irizpide hauetako bakoitzari dagokion goreneko notaren % 40 edo handiagoa denean.\n17. artikulua.– Ebazpen-proposamena.\n1.– Ebaluazio Batzordeak, ezarritako irizpideak kontuan hartuz aurkeztutako eskabideak baloratu eta gero, Teknologia eta Estrategiako zuzendariari prozeduraren ebazpen-proposamena aurkeztuko dio.\n2.– Ebazpen proposamenak gutxienez honakoak jasoko ditu:\na) Deialdiaren betekizunak bete ez direlako ezestea proposatzen diren eskabideen zerrenda eta, horrekin batera, ezesteko proposamenaren arrazoia.\nb) Diruz lagundu nahi diren proiektuen zerrenda, bakoitzean honako hauek adieraziz: proiektua burutzeko epemugak, proposatutako diru-laguntzaren guztizko zenbatekoa eta erakunde partaide bakoitzari esleitutako laguntzaren zenbatekoa.\n18. artikulua.– Ebazpena, errekurtsoak, ebazteko eta jakinarazteko epea, jakinarazteko modua eta publizitate-prozedura.\n1.– Deialdi honetara aurkezten diren eskabideak prozedura bakar baten bidez izapidetuko dira, eta prozedura hori ebaztea, erakunde interesdunek planteatutako gai guztiak erabakita, Teknologia, Berrikuntza eta Lehiakortasuneko sailburuordeari dagokio, betiere ebaluazio-organoaren proposamenez.\n2.– Ebazpenak erabakiko du diru-laguntzak ematen diren edo, hala badagokie, ukatzen diren. Lehenengo kasuan, honako hauek eman beharko da aditzera: emandako guztizko zenbatekoa, erakunde onuradunen identitatea (banakakoak zein lankidetza-proiektuko kideak) eta horietako bakoitzarentzat emandako diru-laguntzaren zenbatekoa. Eskabide ukatuen kasuan, ukatze horren zergatiak ere adierazi beharko dira.\nEbazpen honekin batera erakunde onuradun bakoitzari helaraziko zaion eranskinean, onetsitako proiektuak adieraziko zaizkio, eta jakinarazi egingo zaizkio burutze-epeak eta espedientea burutu arte egin beharreko urratsak eta deskargu-fasean eman behar den dokumentazioa. Era berean, kasuan kasuko ereduak ere erantsiko zaizkio.\n3.– Prozedura ebazteko eta ebatzitakoa erakunde interesdunei jakinarazteko gehieneko epea sei hilekoa izango da, dagokion laguntzen deialdia argitaratzearen hurrengo egunetik zenbatzen hasita, eta epe horren ostean ebazpenik adierazten ez bada, diru-laguntzaren eskaera ukatu dela ulertu beharko dute interesdunek, Herri-administrazioen araubide juridikoaren eta administrazio-prozedura erkidearen azaroaren 26ko 30/1992 Legeko 44.1 artikuluan ezarritakoaren ondorioetarako.\n4.– Hartutako ebazpenak ez dio administrazio-bideari amaierarik ematen; izan ere, ebazpen horren aurka, interesdunek gorako errekurtsoa jarri ahal izango diote Ekonomiaren Garapen eta Lehiakortasuneko sailburuari; hilabeteko epea izango dute horretarako, jakinarazpena egin eta biharamunetik hasita, Herri-administrazioen araubide juridikoari eta administrazio-prozedura erkideari buruzko azaroaren 26ko 30/1992 Legearen 114. eta 115. artikuluetan ezarritakoaren arabera.\n5.– Ebazpena banaka jakinaraziko zaie entitate interesdunei, bai proiektuko lidergoa bere gain hartu duen enpresari, eta bai proiektuan parte hartzen duen enpresa bakoitzari ere, ezertan galarazi gabe Euskal Herriko Agintaritzaren Aldizkarian erakunde onuradunen, diruz lagundutako proiektuen eta emandako diru-laguntzen zerrenda argitaratzea, denek horren berri izan dezaten.\n6.– Agindu honetan ezarritako diru-laguntzen erakunde onuradunei ez zaie laguntzarik emango, ez emandakoan ordainduko, baldin eta Euskal Autonomia Erkidegoko administrazio orokorrak eta beraren erakunde autonomoek emandako izaera bereko laguntzen edo diru-laguntzen esparruan itzultze- edo zehatze-prozeduraren bat bukatu gabe eta izapidetzen badute.\n19. artikulua.– Laguntzen ordainketa.\nDiru-laguntzaren ordainketa zuzenean erakunde onuradunei egingo zaie, jarraian azaldu moduan zatikaturik:\n1.– Izaera lehiakorreko proiektuen kasuan:\na) Ebazpena jakinarazi ostean ordainduko da emandako diru-laguntzaren % 70, betiere 20.4.a) artikuluan zehaztu epean berariaz egindako ukorik ez bada.\nb) Gainerako % 30 urteko programa bukatu ondoren ordainduko da. Horretarako, gainera, Ekonomia Garapen eta Lehiakortasuneko Sailaren lurralde-bulegoetan, sail horretan bertan edo Sociedad para la Transformación Competitiva/Eraldaketa Lehiakorreko Sozietatea, S.A.-n (SPRI), diruz lagundutako jarduerak burutu direla eta haien xedeak zenbateraino erdietsi diren egiaztatzea ahalbidetzen duen dokumentazio zurigarria aurkeztu behar izango da.\nProiektuaren justifikazioa amaitutako urtearen ondorengo lehenengo hiruhilekoan egin beharko da, eta diru-laguntzaren justifikazioko kontua aurkeztuz egingo da, proiektuaren kostuen auditoretza-txosten bat eta gainerako beharrezko agiriak barne hartuz eta laguntza-ematearen ebazpenarekin batera erakunde onuradun bakoitzari helaraziko zaizkion argibideei jarraiki.\n2.– Izaera estrategikoko proiektuen kasuan:\na) Ebazpena jakinarazi ostean ordainduko da lehenengo urteari dagokion diru-laguntzaren % 50, betiere 20.4.a) artikuluko zehaztu epean berariaz egindako ukorik ez bada.\nb) Lehenengo urterokoaren ordainketa, bai ondorengoena ere, honako hauek baldintzaturik egongo dira: aurretiko dokumentu-justifikazioa, dagokion urteko jarduera burutzea, finkatutako xedeen erdiespen-maila eta egindako gastua. Azken honek, gutxienez, emate-ebazpenean urteroko bakoitzerako onartutako aurrekontuaren bolumena izan beharko du.\nProiektuaren urte bakoitzean egindakoaren justifikazioa amaitutako urtearen ondorengo lehenengo hiruhilekoan egin beharko da eta, gutxienez, diru-laguntzaren justifikazioko kontua aurkeztuz egingo da, proiektuaren kostuen auditoretza-txosten bat eta gainerako beharrezko agiriak barne hartuz eta laguntza-ematearen ebazpenarekin batera erakunde onuradun bakoitzari helaraziko zaizkion argibideei jarraiki.\nJustifikazioa deskribatutako baldintzetan egin ondoren, justifikatutako urterokoaren zatiari eta hurrengo urterokoaren % 50ari dagokien aldibereko ordain-agindua egingo da.\nc) Azken urterokoari dagokion azken % 50aren ordainketa egiteko, gainera, ekitaldi horretan egindako jardueraren azken kitapena eta proiektuaren betetze globalaren justifikazioa aurkeztu beharko dira, memoria tekniko eta ekonomiko batean oinarrituz eta, batez ere, honako hauek adieraziz: egindako jarduerak; erdietsitako emaitza kuantifikatu edo baloratuak; eraldaketak eta, hala badagokio, justifikazioak; jardueraren azken aurrekontua, urteko eta kontzeptuen araberako gastuekin; azpikontratatuekin eta, hala badagokio, bereziki ZTBESko agenteekin izandako kontratuen, hitzarmenen, akordioen eta abarren betetzearen txostena; nazioartekotze-planaren eguneraketa, Europar Batasuneko I+G esparru-programan aurkeztutako proiektuen, ondorioen eta abarren zerrendarekin.\nd) Laguntza eman ondorengo ekitaldiren batean diruz lagundutako proiektuan jarduten hasi ziren erakundeen kasuan, haiei egindako lehen ordainketa ekitaldi horretara atzeratuko da. Gainontzeko ordainketei dagokienez, aurreko atalean ezarritako erregimena aplikatuko da.\n3.– Laguntzak jaso baino lehen eta aldez aurretik eskatu ondoren, erakunde onuradunak sailaren esku jarriko du agindu honen 13. artikuluak aipatutako erantzukizunpeko adierazpenean agertzen diren datuak egiaztatzeko beharrezko diren agiri guztiak.\n4.– Erakunde onuradun guztien kasuan, derrigorrezkoa izango da kontu-auditoreen erregistro ofizialean (ROAC) inskribatutako auditoretza-enpresa baten txostena aurkeztea. Onetsitako proiektu bakoitzagatik, auditoretza-txosten bana aurkeztu behar izango dute. Horretarako, maiatzaren 17ko EHA/1434/2007 Aginduak (125. BOE, 2007ko maiatzaren 25ekoa) onetsitako jarduketa-araua aplikatuko da.\n5.– Egiaz egindako eta ordaindutako gastuak baino ezin izango dira justifikatu, ordaindutako jatorrizko fakturen bidez edo balio frogagarria duten kontabilitate-agiri baliokideen bidez. Gomendagarria da fakturak edo jatorrizko gastu-agiriak identifikatzeko mekanismo bat ezartzea (zigilu, trokel edo antzekoen bidez), EGEFk lagundurik finantzatuta dagoela erakusteko.\n6.– Ekonomiaren Garapen eta Lehiakortasun Sailak beharrezkotzat jotzen dituen agiri eta argibide osagarriak eska ditzake, erakunde onuradunak aurkeztutako agirien egiatasuna frogatze aldera. Alde horretatik, laginketa-tekniken bitartez, proiektuen lagin esanguratsua izateko, Ekonomiaren Garapen eta Lehiakortasun Sailak diruz lagundutako jardueraren guztizkoaren justifikazioko agiriak aurkeztea eskatuko du.\n20. artikulua.– Entitate onuradunen betebeharrak.\n1.– Inbertsio eta gastuak, edo aurreikusitako gastu-konpromisoak, diru-laguntza eman den urteetan egin beharko dira (gehienez, hiru urte) eta emate-ebazpenean adierazitako epeetan.\n2.– Laguntzak jasotzen dituzten erakunde onuradunek bereizitako kontabilitate-sistema bat izan beharko dute, edo diruz lagundutako proiektuei kargatutako transakzioen kontabilitate-kodeketa egokia.\n3.– Erakunde onuradunek nahitaez diruz lagun daitezkeen jarduerak gauzatu behar dituzte, Euskal Autonomia Erkidegoan gauzatu ere, ezertan galarazi gabe I+G jardueraren zati bat hortik kanpo azpikontratatzeko ahalbidea.\n4.– Gainera, entitate onuradunek honako betekizun hauek izango dituzte:\na) Emandako diru-laguntza onartzea. Alde horretatik, laguntza eman dela adierazten duen jakinarazpena jaso eta hamabost eguneko epean erakunde onuradunek berariaz uko egiten ez badiote, laguntza onartutzat emango da.\nb) Diru-laguntza jarduera jakin batzuetarako esleitu bada, bada horiexetarako erabiltzea, eta ez beste ezertarako, nahiz-eta Ekonomiaren Garapen eta Lehiakortasun Sailak jarduera horiek burutzerakoan sor litezkeen aldakuntzak onar ditzakeen, betiere aldakuntza horiek guztiz justifikatu badira eta, agindu honetan ezarritako moduan, Teknologia, Berrikuntza eta Lehiakortasuneko sailburuordearen berariazko baimena lortu bada.\nc) Enpresa handiek laguntza jasotzeko, ezin ukatuzko betebehar dute I+G jardueren izaera osagarria frogatzea, normalean gauzatzen dituztenez gain. Hartarako, nahitaezko izango dute urteko txosten bat aurkeztea, proiektuaren egoeraz beste, laguntzaren izaera sustagarria xehatuz.\nd) Teknologia, Berrikuntza eta Lehiakortasuneko sailburuordeari, edo hark izendatutako auditoreari, sarbide osoa ematea proiektuaren garapena eratzen duten lanetara eta hari lotutako gainerako agirietara.\ne) Publikoki hedatzeko asmoz egindako dokumentazio, kartel, propaganda edo argitalpenetan Eusko Jaurlaritzaren logotipoa eta «Eusko Jaurlaritzak diruz lagundua» agertu beharko da. Entitate onuradunek bi hizkuntza ofizialak erabili beharko dituzte nahitaez diruz lagundutako jarduerak argitaratzean, iragartzean eta horiei buruzko publizitatea egitean.\nf) Esleitutako diru-laguntzei buruz Teknologia, Berrikuntza eta Lehiakortasuneko sailburuordeari laguntza eskaintzea egokitzat jotzen dituen egiaztapenak egiterakoan, eta eskatzen zaien informazio osagarri guztia eman beharko dute entitate onuradunek. Halaber, hala badagokio, zein enpresa taldetakoak diren ere jakinarazi beharko dute entitate onuradunek.\ng) Behin betiko fakturak artxibatu eta Euskal Autonomia Erkidegoko Administrazio Orokorraren esku jartzea, gutxienez hamar urteko epean.\nh) Laguntzen erabilera fiskalizatzeko eginkizuna betetzen duten aldetik, eskatutako informazioa eman behar zaie Kontrol Ekonomikoko Bulegoari eta Herri Kontuen Euskal Epaitegiari.\ni) Beste edozein administraziotatik edo erakunde publiko zein pribatutatik, helburu berbera edo antzeko bat burutzeko, diru-laguntzak edo laguntzak, sarrerak edo baliabideak eskatu badira edo jaso, horren berri eman beharko diote Ekonomiaren Garapen eta Lehiakortasun Sailari.\nj) Administrazioarekin kontratu edo hitzarmenak egiten dituzten edo administraziotik laguntzak jasotzen dituzten erakundeei otsailaren 18ko Emakume eta Gizonen Berdintasunerako 4/2005 Legeak ezarritako betebeharrak onartzea.\nk) Programa, jarduera, inbertsio edo diruz lagun daitezkeen edozein motatako ekintzen finantzaketaren izaera publikoaren publizitate egokia egitea, Diru-laguntzei buruzko azaroaren 17ko 38/2003 Lege Orokorraren 18.4 artikuluan xedatutako baldintzei jarraikiz.\n5.– Eskualde Garapeneko Europako Funtsak lagundurik finantzatzen dira diru-laguntzak (EGEFren ekarpena diruz lagundutako zenbateko osoaren % 50 izango da). Horregatik, Europako Parlamentuaren eta Kontseiluaren 2013ko abenduaren 17ko (EB) 1303/2013 Erregelamenduan ezarritakoaren mende daude laguntzak, eta honako hauek dira EGEFren laguntzarekin egindako finantzaketatik eratorritako betebeharrak:\na) Kontrol, erantzukizun, zehapen-araubide eta ez-betetzeei dagokienez, onuradunak legedi nazional eta erkidea betetzeko betebeharra du.\nb) Euskadiko 2014-2020 aldirako EGEF programa eragilearen esparruan kofinantzatuko da laguntza, eta 1303/2013 (EB) Erregelamenduaren 115. artikuluko 3. atalaren eta XII. eranskineko 2.2. atalaren arabera jakinarazi beharko da alderdi hori. Alde horretatik, baldin eta diruz lagundutako jarduketei buruz informazio eta komunikazio ekintzak egiten badira, aipatu egin behar da EGEFren bidezko kofinantzaketa komunitarioa hedapenari lotutako material edo euskarrietan, Batasunaren enblema eta Europar Batasunaren erreferentzia txertatuta; eta eragiketa gauzatzean, labur deskribatuko da eragiketa bere webgunean, Batasunaren diru laguntza nabarmenduta, eta gutxienez informazio kartel bat jarriko da proiektuari buruz gutxienez A3 tamainan, non Batasunaren diru laguntza aipatuko baita jendearen ikusgai.\nc) Laguntza onartuz gero, onartu egingo da 1303/2013 (EB) Erregelamenduaren 115. artikuluko 2. atalean jasotako eragiketen zerrenda publikoan sartzea ere.\nd) EGEFren kofinantzaketak derrigortu egiten du finantzaketari, administrazioari eta ekintzen garapenaren jarraipenari buruzko informazioa artxibatzera, harik eta 3 urte igaro arte eragiketaren gastuak barne hartzen dituzten kontuak aurkeztu eta ondorengo abenduaren 31tik aurrera. Testuinguru horretan, onuraduna derrigortuta egongo da informazio hori modu errazean eskuragarri edukitzera (kontabilitate-sistema bereizia edo berariazko kodeketa).\n21. artikulua.– Entitate laguntzailea.\n1.– Agindu honetan jasotako erregulazioarekin bat esleitutako diru-laguntzak kudeatze aldera, Sociedad para la Transformación Competitiva/Erakaldeta Lehiakorrerako Sozietatea, S.A. erakunde laguntzaile deklaratzen da, Euskal Autonomia Erkidegoko Herriogasuntza Nagusiaren antolarauei buruzko Legearen Testu Bateginaren 52. artikuluan –azaroaren 11ko 1/1997 Legegintza Dekretuaz onartutakoan–, abenduaren 17ko 698/1991 Dekretuan –Euskal Autonomia Erkidegoaren Aurrekontu Orokorren kontura ematen diren diru-laguntzen bermeei eta horiek itzultzeari buruzko erregimen orokorra ezartzen duenean– eta kudeaketan parte hartzen duten erakunde kolaboratzaileen baldintza, erregimen eta betebeharrak ezartzen dira, agindu honetan eta lankidetza-hitzarmenean jasotako zehaztapenekin.\n2.– Sociedad para la Transformación Competitiva/Erakaldeta Lehiakorrerako Sozietatea, S.A.k (SPRI), erakunde kolaboratzailetzat, honako funtzio hauek hartuko ditu bere gain:\na) Aurkeztutako eskabideak jaso eta hasiera batean aztertzea.\nb) Egindako proposamenak aztertzea eta ebaluatzea.\nc) Justifikazioko agiriak hartzea.\nd) Ordainketa-proposamena eta ikuskapen-errekerimendua izaera estrategikoko proiektuen kasuan.\ne) Onetsitako proiektuen kontrola eta jarraipena egiteko prozesuak definitzea eta ezartzea.\nf) Lortutako emaitzen amaierako ebaluazioa egitea.\ng) Ekonomiaren Garapen eta Lehiakortasun Sailak hala aginduta, programaren kudeaketa zuzenerako behar diren jardueretan laguntzea.\nh) Programa honen kudeaketan Ekonomiaren Garapen eta Lehiakortasun Sailak buru dezan kudeaketa frogatzeko jarduerak onartzea.\n1.– Agindu honetan eta gainerako arau aplikagarrietan ezarritako baldintzak ez baditu betetzen erakunde onuradunak, eta Euskal Autonomia Erkidegoko Herri Ogasun Nagusiaren Antolarauei buruzko Legearen Testu Bateginaren 53.1 artikuluak eta abenduaren 17ko 698/1991 Dekretuko 4.1 artikuluak –Euskal Autonomia Erkidegoaren Aurrekontu Orokorren kontura ematen diren diru-laguntzen bermeei eta horiek itzultzeari buruzko erregimen orokorra eta kudeaketan parte hartzen duten erakunde laguntzaileen betekizunak, araubidea eta obligazioak ezartzen dituenak– ezarritako kasuetan, eta laguntzen esleipen-ebazpenean ezarritako baldintzak ez baditu betetzen erakunde onuradunak, organo eskumendunak, interesdunari audientzia emango zaion ez-betetze espedientea izan eta gero, laguntza bertan behera uzteko administrazio-ebazpena emango du eta, hala behar izanez gero, eskuratutako laguntzak eta horiei dagozkien legezko interesak itzultzeko obligazioa izango du, eta, halaber, bidezkoak diren gainerako egintzen eragina izan dezake. Aipatutako diru-kopuruak diru-sarrera publikotzat hartuko dira lege-ondorio guztietarako.\n2.– Nolanahi ere, artikulu honetan aurreikusitako ondorioetarako, ez-betetzat hartuko dira honako egoera hauek:\na) Diruz lagundutako proiektua gauzatzeko epeak gainditzea, betiere Teknologia eta Estrategiako zuzendariak emandako aldaketa-baimenik edo luzapen-baimenik izan ezean.\nb) Proiektu batean izandako gastuek onetsitako aurrekontuaren zenbatekoaren % 25 baino handiagoa den beheranzko desbideratzea ekartzen badute, ez-betetzeko arrazoia izan daiteke eta jaso beharreko diru-laguntza galtzea eta aurrez jasotako kopuruak itzuli beharra ekar dezake, betiere enpresak ez badu desbideratze hori behar bezala motibatu eta justifikatu Ekonomiaren Garapen eta Lehiakortasun Sailaren aurrean.\nc) Proiektua beste zerbaitetara desbideratzea edo laguntzak emateko ebazpenean ezarritako beste edozein betebehar ez betetzea.\n3.– Ez-betetzearen espedientea hastea eta ebaztea Teknologia, Berrikuntza eta Lehiakortasuneko sailburuordeari dagokio, eta Enpresen Garapenerako Euskal Agentziak (SPRI) proposatuta gerta daiteke, proiektua amaitu baino lehenagoko arazoak direla bide.\n23. artikulua.– Laguntzen aldaketa.\n1.– Diru-laguntza emateko orduan kontuan hartu ziren baldintzetan edozein aldaketak diru-laguntza emateko ebazpena aldatzea ekarri ahal du, betiere, agindu honetan laguntzaren onuradun izateko ezarritako gutxieneko baldintzak gordetzen badira. Bereziki aintzat hartuko dira honako aldaketa hauek: aldi berean, beste administrazio edo erakunde publiko nahiz pribaturen batek emandako laguntza edo diru-laguntzaren bat jasotzea, edo helburu bererako beste diru-sarrera edo baliabiderik jasotzea.\n2.– Halaber, laguntzak onartu zituen administrazio-organoak luzapen bat eman dezake egin beharreko jarduerak gauzatzeko, baldin eta onuradunak eskatu eta behar bezala justifikatzen badu, hala izanez gero, dagokion laguntzaren ordainketa ere atzeratu egingo da, emandako arrazoiek hala justifikatzen badute.\n3.– Jarduerek aintzat hartuko dituzte nahitaez eskaerari erantsitako memorian jasotakoak; hala ere, Teknologia, Berrikuntza eta Lehiakortasuneko sailburuordeak aldaketak egiteko baimena eman dezake, baldin eta aldez aurretik erakunde onuradunak Teknologia eta Estrategiako zuzendariari aldaketa horiek egitea eskatu badio, aldaketak erabat justifikaturik badaude eta jarduera horien ezaugarri eta helburuak aldatzen ez badira.\n4.– Proiektu batek porrot teknikoarekin amaitzen badu, hau da, eskaera egitean emandako ikerkuntza-proiektuaren memoria deskribatzailean aurreikusitako xedeak bideraezin bilakatzen dituzten eta konpondu ezin daitezkeen akats teknikoak azaltzen badira bere garapenean edo honen bukaeran, laguntzak emateko administrazio-ebazpena aldatzeko eska dakioke erakunde onuradunak Teknologia eta Estrategiako zuzendariari, proiektuaren burututako zatiari egokitzeko asmoz. Teknologia, Berrikuntza eta Lehiakortasuneko sailburuordeak, eskaera onartzeko administrazio-ebazpenean, proiektuaren emaitzen ustiapen-eskubideen helburua ezarri ahal izango du.\nLehendakariak neurri sorta bat iragarri du prestakuntza 700dik gora enpresetan antzemandako beharretara doitzeko eta enplegu-aukera berriak sortzeko\nEBAZPENA, 2017ko martxoaren 16koa, Teknologia, Berrikuntza eta Lehiakortasuneko sailburuordearena, zeinaren bidez argitaratzen baita Ekonomiaren Garapen eta Lehiakortasuneko sailburuaren 2015eko abenduaren 23ko Aginduan aurreikusitako laguntzen 2016ko ekitaldiko…\nEBAZPENA, 2017ko otsailaren 13koa, Teknologia eta Estrategiako zuzendariarena, zeinaren bidez zabaltzen baita Hazitek laguntza-programaren babespean diruz lagundutako jarduerak justifikatzeko epea, 2016ko ekitaldiko deialdiari dagokionez.


Honen arabera iragazita: Hilobi Santuaren Eliza\n8 Emaitzak Partekatu Erakutsi 20 40 100\nIbarrak Lanako ibarra eta ikaztegiak Galbarra Tartea 23 Km.\nLakuak eta urtegiak Las Cañas aintzira Viana Tartea 23 Km.\nMendiak eta mendilerroak Lokiz mendia Tartea 27 Km.\nBide berdea / Bide naturala Vasco Navarro trenbidearen bide berdearen natura-bidea Zúñiga Tartea 30 Km.\nParkeak eta lorategiak Parque de la Memoria Sartaguda Tartea 36 Km.\nIturburuak/Ibaiak Urederraren iturburua Baquedano Tartea 48 Km.\nMendiak eta mendilerroak Urbasa-Andia Natur Parkea Tartea 49 Km.\nNatur parkeak Urbasa-Andia Natur Parkea Tartea 49 Km.


Estreinaldi bat Euskaltelen telebistan: ‘Enma’, Anya Taylor-Joyrekin | Euskaltel Blog\nEstreinaldi bat Euskaltelen telebistan: ‘Enma’, Anya Taylor-Joyrekin\nAnya Taylor-Joy, ‘Gámbito de dama’ telesail arrakastatsuaren protagonista, Enma da Jane Austenen izen bereko nobelaren egokitzapen ironiko eta leial honetan. Ekainaren 25ean (ostirala) iritsiko da M. Estrenosera.\nZiur ezagutuko duzula 1815eko literatura-lan klasikoaren abiapuntua: XIX. mendeko aristokrata eder eta adimentsu batek, Emma Woodhousek, ia 21 urte daramatza lasai bizitzen.\nEzkongai perfektua dela sinetsita, nahierara maneiatzen ditu bere herriko, Ingalaterrako herri txiki bateko, gainerako biztanleen maitasun-bizitzak. Baina, zer gertatzen da berearekin?\nGidoiaren arduraduna Eleanor Catton idazlea da, zeinak Man Booker saria irabazi baitzuen ‘Las luminarias’ lanagatik. Eleberri hartan, umoreaz eta ironiaz baliatuta, beti indarrean dauden gaiak berreskuratu zituen, hala nola hipokrisia, manipulazioa eta botere-harremanak.\n‘Emma’ filmean, lehen aldiz aritu zen argazki-zuzendari gisa Autumn de Wilde, eta freskotasun atenporala, kolorea eta bihurrikeria eman zizkion materialari, ordura arteko bertsioetan ez bezala.\n‘Enma’ filmean egindako lanari esker, komedietako eta musikaletako aktore emakumezko onenaren Urrezko Globoetarako hautagaitza bat lortu zuen Anya Taylor-Joyk. Komedia erromantiko bat izanik satiratik ere pixka bat baduen lan honen gainerako protagonistak Johnny Flynn musikaria eta Josh O’Connor (Galesko printzea, ‘The Crown’-en), Callum Turner eta Bill Nighy dira.\nLehenago ere iritsi izan da ‘Emma’ klasikoa gure pantailetara, lehendik ere hainbat egokitzapen egin izan baitira. Egokitzapen horien artean, nabarmentzekoak dira 1996an Gwyneth Paltrowrekin egindako filma eta 2009an Romola Garairekin egindako miniseriea.\nEuskaltel telebistan daukazu Jane Austenek maitasunari eta haren ustekabeei buruz idatzitako komedia txalotuaren bertsio zinematografiko berri hau.


Bizikletaz Adinik Ez proiektua abiada hartzen ari da Donostian\nIra 8, 2016\tNork:\tNerea Lizarralde\t-\nAdinekoek zein aniztasun funtzionala duten pertsonek ere bizikletan gainean ibiltzeko plazeraz disfrutatzea nahi dute, eta zerbitzu hori eman ahal izateko sortu dute Bizikletaz adinik ez egitasmoa. Donostian zehar triziklo moduko bizikleta gainean ibilaldiak doan egiteko aukera izango dute laster.\nKalapie Elkarteko Gorka Hoyos, Txita enpresako Dani Ruiz eta Iñigo Munilla boluntarioek bultzatu dute egitasmo hau. Duela hiru urte Danimarkan, Kopenhagen-en sortutako Cycling Without Age programa hartu dute eredu. Egun, proiektu berdintsuak daude abian munduko 200 hiriburu baino gehiagotan.\nProiektuak aurrera egin ahal izateko trizikloak gidatzeko boluntario sare sendo bat osatu behar dute. Eta boluntarioek trizikloak gidatzen ikasteko ikastarotxo batzuk egin behar dituzte. Joan den astean hasi ziren lehen formakuntza saioak egiten.\nProiektuaren sustatzaileekin izan da IRUTXULOKO HITZA, egitasmoa nolakoa den ezagutzeko. Bihar argitaratuko dugu erreportajea, Bizikletaz Adinik ez programari buruzko informazio guztiarekin.


Tocqueville-sur-Eu - Wikipedia, entziklopedia askea.\n50° 00′ 10″ N, 1° 17′ 01″ E / 50.0028°N,1.2836°E / 50.0028; 1.2836Koordenatuak: 50° 00′ 10″ N, 1° 17′ 01″ E / 50.0028°N,1.2836°E / 50.0028; 1.2836\nAssigny, Biville-sur-Mer eta Criel-sur-Mer\nTocqueville-sur-Eu Frantziako udalerria da, Itsas Sena departamenduan dagoena, Normandia eskualdean. 2013an 195 biztanle zituen.\n2007an Tocqueville-sur-Eu udalerrian erroldatutako biztanleak 195 ziren. Familiak 70 ziren, horien artean 12 pertsona bakarrekoak ziren (8 bakarrik bizi ziren gizonak eta 4 bakarrik bizi ziren emakumeak), 19 seme-alabarik gabeko familiak ziren, 31 seme-alabak dituzten bikoteak ziren eta 8 seme-alabak dituzten guraso-bakarreko familiak ziren.\n2007an 77 etxebizitza zeuden, 69 familiaren etxebizitza nagusia ziren eta 8 bigarren erresidentzia ziren. Etxebizitza guzti hauek 75etxeak ziren. 69 etxebizitza nagusietatik 54 bere jabearen bizilekua ziren, 11 alokairuan okupaturik zeuden eta 3 doan lagata zeuden; 9 etxek hitu gela zituzten, 18 etxek lau zituzten eta 42 etxek bost zituzten. 59 etxek euren parking plaza propioa zuten azpian. 31 etxetan ibilgailu bat zegoen eta 33 etxetan bat baino gehiago zituzten.\nTocqueville-sur-Eu udalerriko biztanleria-piramidea 2009an .\n2007an lan egiteko adina zuten pertsonak 126 ziren, horien artean 93 aktiboak ziren eta 33 inaktiboak ziren. 93 pertsona aktiboetatik 88 lanean zeuden (45 gizon eta 43 emakume) eta 5 langabezian zeuden (3 gizon eta 2 emakume). 33 pertsona inaktiboetatik 12 erretiraturik zeuden, 9 ikasten zeuden eta 12 "bestelako inaktibo" gisa sailkaturik zeuden.\n2009an Tocqueville-sur-Eu udalerrian 71 unitate fiskal zeuden, 205 pertsonek osaturik. Pertsona bakoitzeko diru-sarrera fiskalaren mediana urteko 14.611 euro zen.\n2000. urtean Tocqueville-sur-Eu udalerrian 7 nekazaritza-ustiategi zeuden.\nAssigny (2,1 km)\nTouffreville-sur-Eu (2,8 km)\nCriel-sur-Mer (3,0 km)\nBiville-sur-Mer (3,1 km)\nBrunville (3,8 km)\nBNF: 15275279p (data)


«Gobaralariek arropa garbitzen zuten eta bizitzan garbitzen dugunaren metafora da 'Ur gardena'» - Urumea - Kronika.eus\n«Gobaralariek arropa garbitzen zuten eta bizitzan garbitzen dugunaren metafora da 'Ur gardena'»\nKronika - Erredakzioa 2019-06-15 02:00\nAstigarragak eskultura berezia, nortasun handia duena eta herriari ematen diona edukiko du laster; Ur gardena eskultura. Eta bere egilea esperientzia eta ibilbide luzeko artista da, Maria José Lacadena eskultore oriotarra.\nAndre Gobaralarien Parkean egongo da txertatua Lacadenaren Ur gardena eskultura. Donostian bizi den artista oriotarrak ur gardenaren kontzeptuaren garrantzia azpimarratzen du bere lan honetan. «Arropa zikina garbitzen dute gobaralariek eta metafora bat da pertsona gisa bizitzan garbitzen dugunarena. Sorkuntzak misterioa du, artista harritzen duena. Garatzen doan ideia batetik abiatzen zara eraldatze prozesu desberdinetatik igaroz, gu bezala hazten edo sortzen doazenak».\nUr gardena eskultura instalakuntza bat da, «pieza edo atal desberdinak jartzen direlako eremuarekin erlazionatuta daudenak» dio Lacadenak.\nUr gardena eskulturarekin Maria José Lacadena eskulturgile oriotarrak landu duena da «memoria nola eraman eskultura lan batera». «Asko erakarri ninduen proiektuak, emakumeak zirelako, eta ikusita zer eta nola egiten zuten lan. Asko hunkitu ninduen gobaralariaren irudiak uretan, ibaian, sartuta belaunetaraino. Indar haundia du irudi horrek eta balio gutxi ematen zitzaien. Interesgarria iruditu zitzaidan emakume horiek gogoratzea».\nLanerako erabiltzen zituzten elementuak osatzen dute eskultura\nEskultura, elementu desberdinez dago osatuta, tamaina naturalean. Bi metro hartzen ditu gehienez elementu nagusiak. «Lanerako erabiltzen zituzten elementuak hartu ditut kontuan: garbitzeko mahaia dago bere lau hankekin; baldea, hori erabiltzen baitzuten nekearekin arropa garbia edo zikiña eramateko alde batetik bestera; eta arropa bera: al-kandorak, galtzak, maindireak? Erraz ikusi nuen elementu hauek nola txertatu». Maria José Lacadena konturatu zen pertsonaia nagusia, gobaralari edo lavandera, ez zegoela bertan irudikatua. «Honek buruhauste asko sortu zizkidan, emakumearen silueta soil bat jartzeari uko egiten nion. Buelta asko eman nizkion buruari, uztekotan ere egon nintzen, baina azkenean bilatu nion txertatzeko modua. Emakumeak uretatik garbitutakoa ateratzen zuen elipse moduan astinduz. Mugimendu horrekin labaderoarekin osatzen da irudia».\nElementu guztiek dute esanahaia\nBestetik garrantzitsua iruditu zitzaion Lacadenari emakumeak egiten zuen esfortzua zentratzea gobaralariaren siluetan. «Horregatik dago txertatua astoan (kaballetearekin), uretan eta bere buruan, leunki moztu eta ateratzen delarik egituratik mugimendua irudikatuz. Baldea ez nuen nahi balde huts bat izatea. Beste era batera irudikatu nahi nuen eta espiral bat sortzen da, berez ez da balde bat zehatz mehatz. Arropa da literalki egin dudan elementua. Arropak belarretan zabalduta daude eta lore txuriak ageri dira galtza horien errepresentazio bizi bezala; jaio eta hiltzen den bizitza, loreei gertatzen zaien bezala urtaro desberdinetan, baina txuriak dira arropa txuria delako, garbitasunaren islada».\nErabili den materiala al-tzairu erdoilgaitza da. Kasu honetan egokia iruditzen zitzaidan. Objektuak bezala arina delako txapa. Hori interesgarria iruditzen zait eta bestetik egokia da txaparen distirak ura gogoratzen digulako. Erre-ferente egokia iruditzen zitzaidan. Eta azkenik harriak uretatik atera ditut. Instalakuntza aurkitu egingo dugu tamaina naturala duelako eta hor ha-rriak ikusiko ditugu berezko tamainan. Ura iradokitzen di-gute harriek eta denboraren igarotzea harrien lehuntasunarekin, denborak gastatu eta gero. Denbora eta lekua harri-ek irudikatzen digute».\nLekuak ere garrantzia du\nZorione Etxezarraga alkateak azpimarratu du oroimena berreskuratuko dela leku ezin egokiagoan. «Egiten zen eguneroko lan gogor hori gogoratzeko eta gure historiaren parte bat denez, gure oroimenarekin batera, zer leku hobeagoa hori jasotzeko Urumeako Ibai Parkea, eta zehatz-mehatz, Andre Gobaralarien Parkea baino eskultura bidez».\n«Ur agentziak ez du edozein lekutan ezer kokatzen» dio Zorione Etxezarragak eta goikaldeko leku urbanizatuagoan joango da Maria Jose Lacadenaren Ur gardena eskultura.\nAisialdiko gune horretan emakumeen lan hura gogoratuko da. Garai batean ordu askotako lana zen emakumeentzat. Loiolan ere badago beste antzeko bat eginda, baina «beste zerbait nahi genuen egin», Etxezarragaren hitzetan. «Egin nahi genuen inguruarekin harremanetan eta armonian egongo zen zerbait. Pasa den urtean hasi zen lanketa eta partida bat gordeta zegoen. Kasu honetan, aurten egin ahal izan dugu eta lau proposamen aurkeztu dira eta erabaki zen Maria José Lacadenaren lana aukeratzea».\nAho batez onartu zen Maria José Lacadenaren proiektua\nAho batez aukeratu zuten Lacadenaren proiektua Udaleko kultura batzordean, aitortu zuen Urkiri Salaberria zinegotziak, aurkezpenean. Maria José Lacadena ez da bakarrik proiektuan lanean aritu, baizik emakume horiek bezala parekotasun hori isladatzen du eta kontuan hartu da. Zaila da hortik bizi den emakumea aurkitzea, ia denak gizonezkoak dira. Eskulturaz gain bere ibilbidea irakaskuntzan egin du. Estetikoki erakargarria eta era berean didaktikoa izatea lortzen du. Informazioa pilatu du eta elementu bakoitza ikustean oso didaktikoa dela konturatzen zara. Estetikoki hobekien betetzen zituen gure nahiak eta garapena ere egokiena zen».


Ilargiaren eskolan (1979). Juan Mari Lekuona - Auñamendi Eusko Entziklopedia\nIlargiaren eskolan (1979). Juan Mari Lekuona\nJuan Mari Lekuonaren (1927-2005) Ilargiaren eskolan (1979) liburuak, agian liburuak argitaratzeko gaur baino askoz ere aukera gutxiago ematen zuen garaiari erantzunik, poema bilduma bi gordetzen ditu bere baitan. Lehena, eta berau da estetikaren aldetik garrantzia handia hartu duena, Oihu ilunak espiralean deitu zuen egileak, eta bigarrena Liburuen karroxa. Berez ez dute zer ikusirik batak bestearekin, soilik batera argitaratu zirela, izenburu bakarraren pean. Hala izan bazen ere, desberdinak balira bezala irakurri izan dira beti, baina badiogu, gehien batean lehena irakurri izan dela, eta bigarrena ez dela behar zuen arretarekin aztertu izan.\nOihu ilunak espiralean liburuaren barnean joko bat dago. Amaia Iturbidek (1997, 123) idatzi duenez:\n"Emakumea da gunea, energia, ingurunea mugitzeko eta antzaldatzeko gaia eta irradazio ongileen sortzailea. Sentimendua da, bizipenak eta bizitzaren esperientziak oratutakoa".\nJuan Mari Lekuonaren poesian maiz gertatzen den bezala, lehen-lehenik, gai baten aukeraketa dago. Kasu honetan oinarrian I. Bergam-en gazteleraz "Gritos y susurros" izenburuarekin ezagutzen den filma dago. Lau emakumeren historia, lau ahizpek haien artean dituzten harremanen historia, bizitzaren aurrean harturiko erantzun desberdinen fotografia lana, ulermen saioa. Oinarriak gaia eman du: emakumearen izaera, haren ikuskera sentsibilitatez emana. Baina kanpotik barnera doan ibilbidea da Juan Mari Lekuonak proposatu duena.\nHasiera baten, gaia kanpo aldetiko begirada batean gauzatzen da. Emakumeen -emakumearen- bizilekua eta gorpuzkiak dira mintzagai:\n4. Haragizko estatua\nAukeratutako ataletan ikusten da jada kanpotik barnera egiten den bidaia, eta nahi bada, alde orokorrenetatik alderik xumeetara egindako bidea, begitartea, azken batean, arimaren ispilua baita, eta kanpotik barnera eta materiatik izpiritura egiten dugun bidea da liburuak barnean daraman jokoa. Gradazio eta mailakatze lanetan, bai eta gaien aurkezpenean zein egituraren moldaketan maisua dugu Juan Mari Lekuona.\nGaia aukeratu ondoren, eta egitura mailakatua eraiki ondoren, ezen honelako joeretan mantentzen baita parnasianismo deituriko mugimenduaren hatsa, poesia eta eskultura (edo arkitektura) biltzen zituen poesia moldearen eragina, egileak espresabide ikuspuntuak aukeratzen ditu, esan nahi da aukeratu duen objektua aztertzeko eta adierazteko jokabide estetikoa hautatzen duela. Atal bakoitzaren azpian hiru ikuspegi desberdin agertzen dira. Liburuaren hitzaurrean Luis Mari Muxikak (1987, 10) idatzi zuenez:\n"Poetak hartzen duen edozein elemendu, estetika sujerikor baten espiralean sartzen da, gaia (bizilekua, eskua, ile-adats, haragizko estatua, aurpegia...) hiru edo lau koordenada estetikoetan mamituz: 1.- errealismo mailan; 2.- sinbolismo mailan; 3.- surrealismo mailan, eta 4.- batzutan herri-folklore baten planoan".\nIzenburuak bikoiztasuna adierazten du: alde batetik "oihu ilunak" ditugu, hain zuzen ere entzun eta aditu, ulertu egin behar diren oihuak ditugu, eta argitu beharrekoak direnak, "ilunak" dira. Poesia analogikoa da Juan Mari Lekuonak egiten duena. Analogiaren barnean a zeinu baten azpian beste zeinu irakurgarri bat dagoela uste da, eta bigarren hori irakurri egin behar da. Platonen hitzak erabiltzearren, zeinu guztietan ezagutza maila bi daude, lehena itzala izango litzateke (guk arruntean ikusten duguna) eta bigarrena sakonean ezkutatzen den errealitatea (hausnarketa egin ondoren ikus dezakeguna).\nHorregatik erabiltzen da hain usu Juan Mari Lekuonaren lanean maila desberdinen arteko jokoa. Askotan aipatzen dira mailak eta irakurri beharreko elementuak:\n"Eta esku hau\nSakoneko klabe bat dut;\nTapiz misteriotsu bat" (Ilargiaren eskolan, 31).\nSakon eta ageriko mailaketak garrantzia semantikoa du azterketa hau egiten dugun unean, sakonekoa azaleratu behar baita, irakurri, adierazi:\n"Eta emakumeen historia -eta destinoa-\nEskuen lekukotasun arkeologikoan"\n(Ilargiaren eskolan, 28)\nEspiralak, ordea, garbi uzten du gorantz doan mugimendua adieraziko dela liburuaren barnean. Honen aurretik Juan Mari Lekuonak argitaraturiko liburua Muga beroak deitzen zen, eta muga hitzarekin adierazten den hesituaren aurrean, Oihu ilunak espiralean poema bildumak espiralaren alde egiten du, zabaltzen den zerbaiten alde, olgetaria den mugimenduaren alde. Espiralean formak borobiltasuna mantentzen du, baina borobil bakoitza zentrotik gero eta urrunago doa. Amaia Iturbidek garbi adierazi du askatasunaren garapena gertatu bada ere, beste garapen batzuk ere izan direla idazlearen lanean: Muga beroak liburuan amaren irudia agertzen zen gune eta gai gisa, eta orain, emakumearen irudia dugu bai, baina Oihu ilunak espiralean poema bilduman abstraktuagoa da egilearen ikuspuntua (Iturbide, 1997, 125-127).\nIdazkeraren barnean Juan Mari Lekuonak idazkera surrealista xume baten bideak erabili izan ditu. Pilaketa joera oso nabaria da bere poesian, definizio baten bila baitabil poeta. Adierazi dugu poesia hau gauzen irakurketa bat dela, eta benetan zer ezkutatzen den agerikoaren azpian irakurri eta argitu behar badu poetak, metafora pilaketa izan ohi da bere lana, esanahira egiten den ibilbidea, alegia.\nMetaforak eta irudiak erabiltzen ditu maiz Juan Mari Lekuonak "zer hori" benetan "zer den" adierazteko, arkeologian esplorazioa egiteko asmotan baitabil. Batzuetan metaforak ez dira nahiko, eta irudiak erabili behar ditu, Luis Mari Muxikaren hitzak erabiliz: "transposizioak".\nJar dezagun adibide bakarra, eta ikusi nola pilatzen duen eskuaren metafora:\n"Izarrek utziriko diamantezko seilua\nGauaren altzotik datorkigun eragina;\nHoroskopoen keinu sargarriz\nUrruneko mezua haragi egina" (Ilargiaren eskolan, 30).\nEskua, seilua da, eragina, mezua haragi egina. Ikusten denez zerbait ezkutuko eta misteriotsua da poesiak argitara dakarrena, horoskopo berri baten antzera. Paralelismoarekin batera, surrealismoak eskatzen duen "eta" juntagailuaren erabilera usu ematen da poesia honetan, pilaketa surrealismoaren estilo zutabe dugulako.\nBigarren zatia, Liburuen karroxa poema bilduma, beste helburu eta eite batekin idaztitako poema bilduma da. Izenburuak garbi adierazten du "karroxa" egiteko asmoz sorturiko lana dela. "Karrikako antzerki mota herrikoia esan nahi du hemen. "Karroxa", "asto-laster" eta "tobera" antzerki satirikoaren atal dira". Satira egitea du helburu nagusia, garaian agerturiko zenbait liburuen kolorean arreta jarriaz eta haiek kritikatuz.\nLehen poemak, "Liburu horia" poemak, Kixoteren euskal itzulpenaren argitalpena hartzen du gaitzat. Bigarrenaren ("Liburu gorria") gaia, Haranburu altunak egin zuen Arestiren poemaren edizioa da. Hirugarrenaren, "Liburu urdinaren", dardoen diana Joan Mari Torrealdayk argitaratutako liburu urdina da: Euskal Idazleak gaur. "Liburu berdea", Xalbadorren Odolaren mintzoa bertso liburuari buruzkoa dugu. Eta azkenerako utzi du Euskaltzaindiako Liburu zuria.\nKarroxen tonua ironikoa bada ere, ezin da esan Juan Mari Lekuonaren ironia sentimenduz janzten ez dela. Gogorragoa da satira lehen hiru poemetan, baina badaki liburuaren eta egilearen arteko bereizketa egiten. Eta ziztadak finak dira.\nDena dela, liburuen deskribapen eta aho literaturaren eraginaren gainetik, kontuan hartu beharko litzateke garaiko euskal literaturaren "mundutxoaren" deskribapen zehatza eskaintzen duela Juan Mari Lekuonak liburuaren bigarren.\nITURBIDE, A. "Ilargiaren eskolan. Fresko barrokoa". In S. GARCIA TRUJILLO, A. ITURBIDE, J. KORTAZAR. Leiho-oihalen mugetan. Donostia: Erein, 1997. 121-154 or.\nKORTAZAR, J. Laberintoaren oroimena. Donostia: Erein, 1994. 123-160 or.\nMUXIKA, L. M. "Hitzaurrea" in LEKUONA, J.M.: Ilargiaren eskolan. Donostia: Erein, 1979. 7-14 or.


| 2020-04-10 18:35:00\nIgandean ospatuko dugun Aberri Eguna egoera oso berezian datorkigu, izan ere, konfinamendu betean aurkitzen da euskal jendartea, eta, dagoeneko, Euskal Herriaren luze zabalean bere arrastorik gordinena utzi du gaitz honek: mila herritar inguru zendu dira, gaitzak jota daude milaka herritar, eta beste milaka herritarrek euren lanpostua arriskuan dute. Halaber, osasun krisi honen ondorioz, gure herriko egitura ekonomikoa gogor kolpatzen ari da. Mundu mailako krisi humanitario honek, ondorio sanitarioez gain, aurreikusi ezin ditugun beste hainbat ondorio ere eragingo ditu beste hainbat alorretan, besteak beste, gure bizimodu eta ohituretan. Edonola ere, espero dugu politikaren alorrean orain arteko egiteko moduetan ere aldaketak eragitea.\nAma lurraren jasangarritasuna eta gizaki ororen duintasuna eta zoriontasuna mundu mailako lehentasun bilakatzea espero dugu, baita gure aberriarentzat ere. Inoiz baino beharrezkoagoa da Euskal Herriaren aitortza defendatzen dugunon aldetik hausnartzea oraindik aitortu gabeko herri txiki honek munduan jokatuko duen papera zein izan behar duen: nazio aitortza ez da soilik esparru politikoan gauzatu beharreko helburua, izan ere, nazio izaera gero eta gehiago lotzen da komunitatearen garapenarekin eta haren jasangarritasunarekin, autoeraketa eta dinamika sozial eraldatzaileen arteko lankidetzarekin, nortasuna eta aniztasuna bateratzearekin. Oinarrizko eskubideak bermatzea, pertsonen arteko berdintasuna eta elkarrenganako errespetua sustatzen dituen komunitatea da nazio eraikuntzaren oinarria. Horregatik, oinarrizko eskubideen bermea, pertsonen arteko berdintasuna eta elkarrenganako errespetua sustatzen dituen komunitatea aldarrikatu nahi dugu 2020ko Aberri Egun berezi honetan.\nErabaki guneak erabakiak gauzatu behar diren lurraldeetatik zenbat eta hurbilago egon, orduan eta eraginkortasun handiagoz erantzungo zaie egoera zailenei. Zer izan nahi dugun erabaki nahi dugu, alboko herrialdeekin zer-nolako harremanak izan nahi ditugun erabaki nahi dugu, bai eta krisi honetatik nola atera eta utziko dituen ondorio lazgarriei erantzuteko ahalmen politikoa izan nahi dugu. Herri honek badu horretarako nahikoa sen demokratiko.\nOsasun krisia amaitu amaituko da, bidean heriotza asko eraginda, tamalez. Krisia amaitutakoan, egoera sozial eta ekonomiko latzari aurre egin beharko diogu, eta egoera horrek eskatuko dizkigu abertzaletasuna eta ahalegina. Herri plan erraldoi bat jarri beharko dugu abian, krisi honek familietan, enpleguan eta enpresen jardueran dituen ondorio izugarriak arintzeko.\nElkarlanean aritzeko garaia da: batera eta auzolanean. Norabide horretan, pasarte ilun hau atzean utzi eta gure herriarentzat eta herritarrentzat etorkizun hobeagoa lortzeko prestutasun oso dugu. Horregatik, Aberri Egun honetan eta egoerak eskaintzen dituen aukera urriak profitatuaz,\nUsurbilgo Udalak, honako hau adierazten du:\nI.- Doluminak helarazten dizkie senitartekoen artean edota lagunartean galera pertsonalak izan dituzten herritarrei\nII.- Esker hitzak baino ez ditu osasun eta zaintza arloko langileentzat eta egoera honetan beren onena ematen ari diren herritar guztientzat\nIII.- Udaletxe aurreko ikurriña masta erdian jarriko du.\nHalaber, dei egiten die herritarrei:\nI.- Eguerdiko 12:30ean minutu bateko isilunea egitera eta hurbilekoak galdu dituzten eta nahi bezala agurtu ezin izan dituzten familiekin dolua partekatzera.\nII.- Ikurriñak jartzera etxeetako balkoietan.\nIII.- Eta beste zenbait eragilek Aberri Egunerako deitutako ekimenetan parte hartzera.\nSINATZAILEAK: Euskal Herria Bildu eta Euzko Alderdi Jeltzalea\n| 2020-04-02 14:00:00\nGaur jakin dugu Joxe Ramon Ibarguren hil dela, brigadan urte luzez lanean aritutakoa. Langile nekaezina eta konpromoetitua bere herriarekin. Adiorik ez, Besarkada estu bat bat familiari.\n| 2019-05-26 22:30:00\n| 2019-04-12 18:56:00\nAgurtzane Solaberrieta Mesa - Usurbilgo Alkategaia\nUsurbilgo hautagaiak ezagutu nahi? Primerako lantaldea osatu dugu, herri hau kudeatzen jarraitzeko. Zerrendaburuaren aurkezpen bideoa duzue hau.


Jarduera ekonomikoa eta enplegua dituen Bizkaia. Ekintzaileak bultzatzea. Bizkaia Goazen 2030 - Bizkaia.eus\nEkintzaileentzako mentoring edo coaching programa\n2016an eta 2017an garatutako jarduerarekin jarraituz, 2018an zehar «Bizkaia mentoring network» mentoring sarea osatzen duten pertsonek mentorizatu beharreko proiektuak eta pertsona sustatzaileak identifikatzen jarraitu da.\nEkimen honek balorazio onak jaso ditu, parte hartzen duten enpresei finkatzeko eta azkar hazteko aukera emanez.\n“Bizkaia mentoring network” mentoring sarean parte hartzen duten pertsona guztiekin 2018ko lehenengo hiruhilabetekoan egindako bilerak haien konpromiso eta arduraren garrantzia nabarmentzea eta haien arteko topagune bat sortzea ahalbidetu zuen. Ekimen honi esker mentore diren pertsonekin eta haien arteko harremanak estutu dira.\nHortaz, hirugarren urte honetan mentoring edo coaching programan garatutako jarduera dela bide, guztira 36 proiektu lagundu dira eta “Bizkaia mentoring network” sarean parte hartzen duten mentoreak 56 dira dagoeneko.\nEmakumeak buru dituen ekintzailetza sustatzeko plana\nEmakumeak buru dituen Ekintzailetza sustatzeko planaren esparruan, 2016 eta 2017 urteetan garatutako jardueren ildotik jarraitu da 2018an, ekintzailetzaren arloan emakumeen buruzagitza sustatu eta sendotzeko eta enpresari diren emakumeei ikuspena emateko. 2016tik, guztira, 299 emakumeren parte-hartzea izan duten 9 jarduketa egin dira. Esparru horretan, ahalegina egiten da emakume ekintzaile eta enpresaburuen presentzia handia duten enpresa-sareak sustatzeko. Jarduketak hauekin batera gauzatu dira:\nBizkaiko Emakumezko Enpresari eta Zuzendarien Elkartearekin, emakumeen lidergoa sustatu eta indartzeko, behatoki bat abiarazi eta haren jarraipena eginda.\nCebek Bizkaiko Enpresarien Konfederazioarekin, Enpresa Bardin proiektua garatzeko, emakume enpresaburuak ikusarazteko asmoz eta kide anitzeko ordezkaritza-organoetan emakumeen presentzia handiagoa izan dadin. Aurten, Enpresan Bardin Sariak eman dira lehenengo aldiz, bere enpresan berdintasunaren alde lan egiten duten eta gizartearen osotasunerako erreferente diren erakundeak aintzatesteko helburuarekin. Sariak modalitate hauetan eman dira: enpresa handia, enpresa txikia eta startup.\nBilbao Metropoli 30 erakundearekin (BM30), ANDREkintzailea ekimena garatzeko, enpresa-kudeaketa hobetzeko eta emakume ekintzaile eta enpresaburuen arteko sareak sortzeko. Jarduketa honen garapenak haien artean enpresa-sareak sortzeko aukera ematen du dagoeneko.\nKasu guztietan, barruko eta kanpoko jarduerak egin dira, emakumeen eta gizonen arteko berdintasunaren garrantzia barneratzeko eta emakume ekintzaileak eta enpresaburuak gizartean ikusarazteko. Esparru horretan, ahalegina egiten da emakume ekintzaile eta enpresaburuen presentzia handia duten enpresa-sareak sustatzeko.\nEsparru honetan, lankidetzan egindako jarduketez gain, aipagarria da 2017an genero-ikuspegia ekintzailetzaren sustapenean barneratzeko eskuliburua egin zela, Emakunderen Berdintasunerako gunean aurkeztutakoa. Gainera, 2018ko abenduan, emakume ekintzaile eta enpresarien topaketa bat antolatu da Enkarterrin, ekimen honetan tokiko emakume ekintzaile eta enpresarien parte-hartzea sustatzeko xedearekin.\nKultura ekintzailea sustatzeko Egin eta Ekin eta Zitek programak indartzea\nEgin eta Ekin eta Zitek programen helburu nagusia Bizkaian kultura ekintzailea bultzatzea da, horretarako heziketa zentroetan eta unibertsitatean jardunez.\nEgin eta Ekin programak ekintzailetzaren balioekin zerikusia duten edukiak lantzen ditu Bizkaiko bigarren hezkuntzako eta batxilergoko ikastetxetan, adin goiztiarretatik ekintzailetza balioak sustatzearen garrantzia oinarritzat hartuz, hau etorkizuneko ekintzailetza bokazioaren hazia delakoan. 2018ko hirugarren hiruhilekoan, programaren hamaikagarren edizioa abiarazi da (2018-2019 ikasturtea), eta prozesu berri honetan 36 hezkuntza zentrotako 1.568 gaztek parte hartu dute. Edizio honekin, Egin eta Ekin programan parte hartu duen pertsona kopurua 4.445 da dagoeneko.\nEra berean, UPV/EHUko Bizkaiko campuseko ikasle, irakasle eta ikertzaileen artean kultura ekintzailea sustatzeko lan egiten jarraitu da Zitek programaren bidez. 2016tik, Zitek programan 10.565 pertsonak parte hartu dute, unibertsitatearen esparruko % 90 baino gehiago dena.\nEnpresa berritzaileak sortzeko eta enpresa-haztegiak kudeatzeko laguntza-programak\n2018an eta 2017an garatutako jardunarekin jarraituz, 2018an Enpresa Berritzaileak Sortzeko programaren bi deialdi ebatzi dira.\nBizkaiko Foru Aldundiak parte hartzen duen enpresa-haztegi sarean, enpresa berriei kokapena eskaintzen jarraitu da, bai eta balorazio fasean dauden enpresa-ideiak dituzten pertsona sustatzaileei ekintzailetza geletara sarbidea ematen ere. Haztegien sarean, kokapena eta ekintzailetzan adituak diren pertsonek eskainitako balio gehigarriko zerbitzuak dituzte eskuragarri. Gainera, hainbat proiektutako promotoreen arteko harremana errazten du eta horrek sinergiak sortzen ditu eta antzeko errealitateak bizi dituzten pertsonen arteko laguntza mentala eta emozionala sustatzen du. Jarduketa hauek Bizkaiko Foru Aldundiak, bai zuzenean bai beste erakunde batzuen elkarlanaren bidez, Bizkaian ekintzailetza sustatzeko eta startup-ak finkatzeko helburuarekin bultzatutako jarduketen parte dira.\n2018an abiatutako jardueraren ostean, orotara 234 proiektu lagundu dira 2016tik, enpresa berrien bideragarritasuna aztertzera bideratutakoak. Halaber, 2018an sortu berri diren 79 enpresei laguntza eman zaie, beraz, lagundutako enpresa berriak 171 dira guztira. Enpresa berri hauei esker, Bizkaian 850 lanpostu sortu dira.\nGaur egun, Bizkaiko Foru Aldundiak parte-hartutako enpresa-haztegi sarean kokatutako enpresa kopurua 125 da.\nEkintzaileentzako hazi-kapitaleko funtsak eta mikrokredituak sendotzea\nBizkaiko Foru Aldundiak ekintzaileentzako hazi-kapitaleko funtsak eta mikrokredituak kudeatu ditu.\nHazi-kapitaleko funtsak sortu berri diren enpresa berritzaileei zuzendutako Bat Funtsaren bitartez gauzatzen dira. 2016tik, 17 enpresek jaso dute funts honen laguntza eta, ondorioz, Bizkaian 82 lanpostu sortzen lagundu da. Bestalde, jardueran 5 urte baino gutxiago daramaten mikroenpresentzako Mikro Funtsak 84 enpresari eman dizkie maileguak 2016tik, 251 enplegu sortzen lagundu duena.\nGuztira, kapital-ekarpenen eta mikrokredituen bidezko maileguen artean, guztira 3.409.100 euro erabili dira programa hauetan 2016 eta 2018 bitartean.\n2018an finantzazioaren arloan enpresei eskaintzen zaien babesa zabaltzera zuzendutako hainbat forotan parte hartu dela aipatu beharra dago. 2018ko azken hiruhilekoan, mikro-finantzei buruzko nazioarteko Biltzar bat antolatu da Bilbon. Biltzarrean, mikro-finantzen arloan hainbat erakundek bultzatutako hainbat proposamen eta ekintza aztertu, ezagutu eta eztabaidatzeko aukera egon da.


CAF Maurizio Errepublikara heldu da - SPRI\nEuskal enpresak, Indiako ozeanoko uharteko hiri garrantzitsuenak lotuko dituen 26 kilometroko sarean barrena ibiliko diren 18 tranbien horniketaz arduratuko da\nKontratuak Urbos plataformako 18 tranbien horniketa aurreikusten du\nLarsen & Toubro indiar konpainiak, trenak fabrikatzeaz arduratzen den CAF talde gipuzkoarra aukeratu du, Mumbain egoitza duen enpresak Maurizio Errepublikan garatzen ari den 26 kilometroko garraio sarean barrena ibiliko diren 18 tranbia hornitzeko asmoz.\n100 milioi euro baino gehiagorengatik sinatutako kontratuak, bi noranzkoko, %100ean pisu baxuko eta unitate bakoitzeko 7 modulu dituen Urbos plataformako 18 tranbien horniketa aurreikusten du. Guztiak ere indiar konpainiak, Indiako Ozeanoaren hego-mendebaldean kokatutako uhartean gauzatzen ari den proiektura bideratuko dira.\nZehatz-mehatz, euskal taldeak fabrikatutako unitateek, Maurizioko bost hiri garrantzitsuenak, horien artean Port Louis hiriburua konektatutako dituen eta guztira 19 geltoki izango dituen garraio sistema integratuan ibiliko dira.\nTren unitateez gain, CAF, seinalizazio, ibilgailuaren lokalizazio automatiko eta iragaitzazko lehentasun seinaleen sistemak hornitzeaz arduratuko da, baita andelarentzako ekipamenduaz eta gidatze simulatzaile bat hornitzeaz ere.\nEuskal taldeak komunikatu baten bitartez azaltzen duen bezala, kontratu berriak 2017 ekitaldiak iraun bitartean lortutako eskaera kopurua, 1.500 milioi euro inguruko zenbatekora heldu da.\nEra berean, eta enpresak oharrean gaineratzen duen bezala, CAF, Vitoria-Gasteiz 7 modulutako 3 tranbia berriz hornitzeko aukeratu izan dute berriki. Kontratua 14,5 milioi eurokoa da.


Pilotari arrasatearrek ez dute Gipuzkoako txapelketako finaletara iristerik izan - Mondraberri\nPilotari arrasatearrek ez dute Gipuzkoako txapelketako finaletara iristerik izan\nLlodio-Murua eta Egia-Garate bikoteak finalaren atarian geratu dira joan den jardunaldian galdu ostean. Ibai Bolinaga arrasatearrak, ostera, ondo hasi du Mallabiko Biharko Izarrak txapelketa.\nKoldo Carrillo- 2012/03/28\nAGT Arrasate Pilota Taldeko Llodio-Murua eta Egia-Garate bikoteek Gipuzkoako binakako txapelketako finaletarako txartela lortzea zeukaten helburu pasa den jardunaldian, baina arrasatearrek ez zuten garaipenik lortu eta ez zuten asmoa bete. Ander Llodio eta Ander Murua alebinek 7-16ko emaitzaz galdu zuten Andoaineko bikotearen aurka eta Josu Egia eta Joseba Garatek, ostera, 22-20ko emaitzaz galdu zuten eibartarren aurka.\nBestalde, martitzenean, Debarroko torneoko laugarren jardunaldia jokatu zuten eta Josu Egia eta Joseba Garate kadeteek garaipena lortu zuten Bergarako pilotarien aurka, 10-22ko emaitzarekin. Haritz Arribillaga eta Aritz Zuazua seniorrei dagokienez, Elgetako Oskarbi taldeko pilotarien aurka galdu zuten 9-22ko emaitzaz.\nBolinaga Biharko Izarrak eta GRAVN torneoetan\nIbai Bolinaga pilotari arrasatearrak albiste onak dakartza beste behin. Joan den eguenean Mallabiko Biharko Izarrak txapelketari ekin zion eta lehenengo puntua gehitu zuen Apezetxea pilotariarekin bikotea osatuz. Bolinagak eta Apezetxeak Alzelai-Irusta bikotea hartu zuten mendean. Gaur, eguaztena, txapelketa honetako bigarren norgehiagoka izango du arrasatearrak gaueko 21:30etan. Oraingo honetan Albarado izango du bikotekide eta aurrean Jaka-Telletxea bikotea izango dute. Bukatzeko, domekan GRAVN torneoko partidua jokatuko du Bolinagak, Gipuzkoa eta Bizkaiako selekzioak izango dira nor baino nor.